Proposta għal DIRETTIVA UE TAL-PARLAMENT EWROPEW U TAL-KUNSILL li temenda d-Direttiva 2005/36/KE dwar ir-Rikonoxximent ta’ Kwalifiki Professjonali u r-Regolament [...] dwar il-kooperazzjoni amministrattiva permezz tas-Sistema ta’ Informazzjoni tas-Suq Intern /* KUMM/2011/0883 finali - 2011/0435 (COD) */





MEMORANDUM TA’ SPJEGAZZJONI 1. KUNTEST U L-GĦAN TAL-PROPOSTA 1.1. Kuntest ġenerali Il-mobilità ta’ professjonisti kwalifikati, fl-Unjoni Ewropea, hija waħda baxxa . Madankollu, jidher li hemm potenzjal kbir mhux sfruttat għall-mobilità: skont stħarriġ tal-Eurobarometer tal-2010[1], 28% taċ-ċittadini tal-UE qed jikkunsidraw jaħdmu barra pajjiżhom. Ir-rikonoxximent tal-kwalifiki professjonali huwa importanti għat-tħaddim effettiv tal-libertajiet fundamentali tas-Suq Intern għaċ-ċittadini tal-UE. Fl-istess waqt, il-mobilità ma għandhiex tkun ta’ żvantaġġ għall-konsumaturi, b’mod partikolari l-pazjenti li jistennew ħiliet lingwistiċi adegwati mill-professjonisti fil-qasam tas-saħħa. Barra minn hekk, il-potenzjal ta’ suq tas-servizzi aktar integrat għadu mhux sfruttat fil-qasam tas-servizzi professjonali; filwaqt li mill-2006 id-Direttiva dwar is-Servizzi[2] offriet opportunitajiet ġodda, mill-2005 l-enfasi ewlenija tad-Direttiva dwar il-Kwalifiki Professjonali[3] kienet fuq il-konsolidazzjoni tal-15-il Direttiva eżistenti fi strument uniku Il-modernizzazzjoni tad-Direttiva tkun qed tindirizza wkoll il-ħtiġijiet tal-Istati Membri li qed jaffaċċjaw nuqqas dejjem akbar ta’ forza tax-xogħol b’ħiliet għoljin. F’dan ir-rigward, fost ħafna oħrajn, il-mobilità taċ-ċittadini tal-UE fi ħdan is-suq uniku hija kwistjoni importanti f'dan ir-rigward. In-nuqqas ta’ forza tax-xogħol mhux biss se jippersisti fil-ġejjieni iżda huwa mistenni li jiżdied, b’mod partikolari fis-settur tas-saħħa, fis-settur tal-edukazzjoni, u anki fis-setturi tat-tkabbir, bħas-servizzi ta’ kostruzzjoni u dawk kummerċjali. Fl-istrateġija tagħha għal tkabbir intelliġenti, sostenibbli u inklużiv (Ewropa 2020), il-Kummissjoni diġà xeħtet dawl fuq il-ħtieġa li tiġi promossa l-mobilità ġewwa l-UE. L-Aġenda dwar Ħiliet u Impjiegi Ġodda[4] wissiet li qed jippersistu d-diskrepanzi fis-suq tax-xogħol tal-UE u li l-potenzjal tal-mobilità tax-xogħol mhuwiex sfruttat biżżejjed. Ir-Rapport dwar iċ-Ċittadinanza[5] mill-2010 jenfasizza anki l-ħtieġa għal modernizzazzjoni f’dan il-qasam fl-interess taċ-ċittadini tal-UE. Fl-Istħarriġ tat-Tkabbir Annwali tagħha għall-2011 u l-2012[6] u fl-Att dwar is-Suq Uniku[7], il-Kummissjoni identifikat ir-rikonoxximent tal-kwalifiki professjonali bħala problema ewlenija. L-Att dwar is-Suq Uniku xeħet dawl fuq il-ħtieġa għall-modernizzazzjoni tal-qafas eżistenti, bħala parti mit-tnax-il xprun bil-għan li jiżdied it-tkabbir u tissaħħaħ il-kunfidenza fost iċ-ċittadini. Fit-23 ta’ Ottubru 2011, il-Kunsill Ewropew[8] stieden lill-Istituzzjonijiet sabiex jagħmlu dak kollu li jistgħu sabiex jilħqu ftehim politiku dwar dawn it-12-il inizjattiva fl-Att dwar is-Suq Uniku, inkluż dak dwar proposta tal-Kummissjoni għal modernizzazzjoni ta’ din id-Direttiva. Il-Parlament Ewropew sejjaħ għal azzjoni urġenti wkoll fir-Rapport tiegħu tal-15 ta’ Novembru 2011[9]. 1.2. Għan tal-proposta Il-Kummissjoni mhijiex qed tipproponi Direttiva ġdida, iżda modernizzazzjoni mmirata sew tad-dispożizzjonijiet eżistenti xprunata mill-objettivi li ġejjin: · Tnaqqis tal-kumplessità tal-proċeduri permezz ta’ Karta Professjonali Ewropea li tisfrutta ulterjorment il-benefiċċji tas-Sistema ta’ Informazzjoni tas-Suq Intern (IMI - Internal Market Information System) (ara t-taqsima 4.1); · Riforma tar-regoli ġenerali għall-istabbiliment fi Stat Membru ieħor jew għat-trasferiment fuq bażi temporanja (ara t-taqsimiet 4.2., 4.3 u 4.4.); · Modernizzazzjoni tas-sistema ta’ rikonoxximent awtomatiku, l-aktar għal infirmiera, qwiebel, spiżjara u periti (ara t-taqsimiet 4.5, 4.6 u 4.7); · Jiġi pprovdut qafas legali fid-Direttiva għal professjonisti parzjalment kwalifikati u għan-nutara (ara t-taqsima 4.8); · Kjarifika tas-salvagwardji għal pazjenti li t-tħassib tagħhom dwar il-ħiliet lingwistiċi u r-riskji ta’ mġiba ħażina għandu jiġi rifless aħjar fil-qafas legali (ara t-taqsima 4.9.); · Il-ħolqien tar-rekwiżit legali għall-forniment ta’ informazzjoni faċli għall-utent u xprunata mill-kontenut dwar ir-regoli li jirregolaw ir-rikonoxximent ta’ kwalifiki sostnuti minn faċilitajiet tal-gvern elettroniku komprensivi għall-proċess sħiħ ta’ rikonoxximent (ara t-taqsima 4.10); · It-tnedija ta’ skrinjar sistematiku u eżerċizzju ta’ evalwazzjoni reċiproka għall-professjonijiet irregolati kollha fl-Istati Membri (ara t-taqsima 4.11). 2. RIŻULTATI TAL-KONSULTAZZJONIJIET MAL-PARTIJIET INTERESSATI U VALUTAZZJONI TAL-IMPATT L-inizjattiva hija r-riżultat ta’ evalwazzjoni ex post tad-Direttiva u ta’ konsultazzjonijiet estensivi mal-partijiet interessati ewlenin kollha, inklużi l-awtoritajiet kompetenti, l-organizzazzjonijiet professjonali, il-korpi akkademiċi u ċ-ċittadini. 2.1. Evalwazzjoni L-evalwazzjoni ex post twettqet bejn Marzu 2010 u Mejju 2011. Il-Kummissjoni Ewropea kkomunikat mal-awtoritajiet kompetenti u l-koordinaturi nazzjonali għad-Direttiva u rċiviet madwar 200 rapport ta’ esperjenza, ippubblikati fuq is-sit elettroniku tal-Kummissjoni[10]. Barra minn hekk, ġie kummissjonat studju[11] mill-GHK Consulting li jiffoka fuq l-impatti tar-riformi edukattivi riċenti fir-rikonoxximent tal-kwalifiki professjonali. 2.2. Konsultazzjonijiet pubbliċi Fis-7 ta’ Jannar 2010, il-Kummissjoni nediet konsultazzjoni pubblika dwar id-Direttiva. Is-servizzi tal-Kummissjoni rċevew 370 kontribuzzjoni[12]. Fit-22 ta’ Ġunju 2010, il-Kummissjoni adottat Green Paper[13] intitolata “Nimmodernizzaw id-Direttiva tal-Kwalifiki Professjonali”. Daħlu madwar 420 kontribuzzjoni. Il-Kummissjoni organizzat ukoll żewġ konferenzi pubbliċi dwar ir-reviżjoni tad-Direttiva. 2.3. Eżitu tal-konsultazzjonijiet Il-partijiet interessati kollha rrikonoxew bżonn li jiġi żgurat aċċess aħjar għall-informazzjoni dwar ir-rikonoxximent ta’ kwalifiki. Ħafna miċ-ċittadini u organizzazzjonijiet professjonali appoġġjaw is-simplifikazzjoni tal-proċeduri ta’ rikonoxximent filwaqt li r-rappreżentanti tas-settur tas-saħħa saħqu fuq il-ħtieġa li tiġi salvagwardjata l-kwalità tas-servizzi. Il-parti l-kbira tal-partijiet interessati fi ħdan il-kategoriji kollha esprimiet fehmiet pożittivi dwar l-idea ta’ Karta Professjonali Ewropea. Ħafna organizzazzjonijiet professjonali esprimew appoġġ għar-reviżjoni tal-kunċett ta’ pjattaformi komuni. Il-parti l-kbira tal-awtoritajiet kompetenti u organizzazzjonijiet professjonali li jirrappreżentaw il-professjonijiet ibbenefikaw minn rikonoxximent awtomatiku miftiehem dwar il-ħtieġa ta’ modernizzazzjoni tas-sistema. 2.4. Grupp ta’ Tmexxija dwar il-Karta Professjonali Ewropea F’Jannar 2011, il-Kummissjoni Ewropea waqqfet grupp ta’ tmexxija ma’ esperti esterni sabiex tiġi diskussa l-ħtieġa ta' Karta Professjonali Ewropea u l-fattibbiltà tagħha. Il-Grupp ġabar flimkien rappreżentanti minn assoċjazzjonijiet professjonali u awtoritajiet kompetenti differenti u kkonkluda għadd ta’ studji ta’ każijiet[14] ippreżentati fil-Forum dwar is-Suq Uniku li sar fi Krakovja, il-Polonja fit-3 u l-4 ta’ Ottubru. Fid-dikjarazzjoni tagħhom, il-parteċipanti tal-Forum laqgħu l-idea ta’ Karta Professjonali Ewropea. 2.5. Valutazzjoni tal-impatt Il-Kummissjoni wettqet valutazzjoni tal-impatt fuq diversi alternattivi ta’ politika. L-analiżi identifikat tmien gruppi ta’ problemi, li prinċipalment jirriżultaw mill-eżitu tal-evalwazzjoni u mir-reazzjonijiet għall-Green Paper. Dawn il-gruppi ta' problemi jkopru: l-aċċess għal informazzjoni dwar proċeduri ta' rikonoxximent, l-effiċjenza tal-proċeduri ta' rikonoxximent, l-iffunzjonar tas-sistema awtomatika tar-rikonoxximent, il-kundizzjonijiet applikabbli għall-istabbiliment u dawk applikabbli għall-mobbiltà temporanja u l-ambitu tad-Direttiva. Minħabba li matul l-evalwazzjoni s-saħħa pubblika dehret bħala kwistjoni partikolari, il-protezzjoni tal-pazjenti kienet imsemmija wkoll fid-definizzjoni tal-problema. L-aħħar problema hija relatata man-nuqqas ta’ trasparenza u ġustifikazzjoni tal-kwalifiki meħtieġa fi professjonijiet irregolati. L-analiżi identifikat tliet objettivi ġenerali: l-iffaċilitar tal-mobbiltà tal-professjonisti u tal-kummerċ fis-servizzi fl-UE, l-indirizzar tal-isfida li jimtlew l-impjiegi li jirrikjedu ħila kbira u li jiġu offruti iktar possibbiltajiet għal dawk li jfittxu x-xogħol. Dawn l-objettivi ġew ittrasformati f’objettivi speċifiċi, b’kunsiderazzjoni għall-kuntest u l-problemi identifikati. Ġiet eżaminata firxa wiesgħa ta’ għażliet għal kull grupp ta’ problemi. Din ġietivvalutata skont il-kriterji li ġejjin: effettività, effiċjenza, konsistenza u impatti fuq il-partijiet ikkonċernati (benefiċċji u spejjeż għall-professjonisti mobbli, Stati Membri, konsumaturi u pazjenti u min iħaddem). Fir-rigward tal-aċċess għall-informazzjoni, il-valutazzjoni tal-impatt esplorat għażliet differenti sabiex tiffaċilita l-identifikazzjoni tal-awtoritajiet kompetenti u d-dokumenti meħtieġa u sabiex trawwem l-użu ta’ proċeduri elettroniċi. L-għażla preferuta kienet l-estensjoni tal-ambitu tal-Punti ta’ Kuntatt Uniku (imwaqqfa bid-Direttiva tas-Servizzi). Permezz tal-iżvilupp ulterjuri tal-istrutturi eżistenti, din l-għażla ma għandhiex twassal għal żidiet sinifikanti fl-ispejjeż. Fir-rigward tal-effiċjenza tal-proċeduri ta’ rikonoxximent, ġew ikkunsidrati diversi għażliet sabiex jitqassar it-tul tal-proċeduri u biex ikun żgurat użu aħjar tal-miżuri ta' kumpens. L-għażla preferuta kienet il-ħolqien ta' karta professjonali Ewropea, abbażi ta’ involviment iktar qawwi tal-Istat Membru tad-domiċilju, peress li toħloq kundizzjonijiet favorevoli biex titħaffef il-proċedura ta’ rikonoxximent. Din l-għażla tista’ twassal għal xi spejjeż amministrattivi għal ċerti Stati Membri iżda tippermetti wkoll lill-professjonisti jibbenefikaw minn proċeduri ta’ rikonoxximent iktar mgħaġġla. Barra minn hekk, ġie identifikat sett ta’ miżuri sabiex jitjiebu l-użu u l-organizzazzjoni tal- miżuri ta’ kumpens. Fl-aħħar nett, l-analiżi qieset neċessarja l-bidla radikali tal-kunċett ta’ “pjattaformi komuni” sabiex ikun iffaċilitat iktar ir-rikonoxximent għal ċertu professjonijiet. F’dak li għandu x’jaqsam mas-sistema awtomatika ta’ rikonoxximent, ġew eżaminati għażliet differenti sabiex tkun iffaċilitata l-proċedura li biha jiġu nnotifikati u eżaminati diplomi ġodda. It-twaqqif ta’ funzjoni nazzjonali ta’ konformità dehret li kienet l-iktar għażla effettiva u effikaċi. Ġew eżaminati settijiet differenti ta’ għażliet biex ikunu aġġustati r-rekwiżiti minimi ta’ taħriġ għall-professjonijiet settorjali – b’mod partikolari għat-tobba, l-infermiera, il-qwiebel, l-ispiżjara u l-periti u biex tkun modernizzata l-klassifika ta’ attivitajiet ekonomiċi fl-Anness IV għad-Direttiva. Dawn l-għażliet huma ppreżentati fis-sommarju eżekuttiv tal-valutazzjoni tal-impatt. Ġiet eżaminata firxa wiesgħa ta’ għażliet biex jiġu ssimplifikati l-kundizzjonijiet li japplikaw għall-istabbiliment permanenti. B’mod partikolari, il-valutazzjoni tal-impatt ikkonkludiet li l-livelli ta’ kwalifiki definiti fl-Artikolu 11 għandhom jinżammu bħala punt ta’ referenza biex jitqabblu l-kwalifiki iżda ma għandux jintuża iktar biex tkun ivvalutata l-eliġibbiltà ta’ applikazzjoni. L-introduzzjoni tal-prinċipju ta’ aċċess parzjali fid-Direttiva kien identifikat bħala soluzzjoni oħra li tista’ tnaqqas l-ostakoli għall-mobbiltà. Ir-rekwiżiti speċifiċi li japplikaw għal professjonisti li ġejjin minn Stati Membri li ma jirregolawx ma tqiesux neċessarji skont l-iskema ta’ stabbiliment. Fir-rigward tal-mobbiltà temporanja, il-valutazzjoni tal-impatt analizzat għażliet differenti li probabbilment jiffaċilitaw din it-tip ta' mobbiltà u li jtejbu ċ-ċertezza legali għall-professjonisti. Waħda mill-għażliet magħżula tikkonsisti fis-simplifikazzjoni tar-rekwiżiti imposti fuq professjonisti mill-konsumaturi mill-Istati Membri non-regolatorji. Barra minn hekk, il-valutazzjoni tal-impatt ikkonkludiet li kull Stat Membru għandu jipproduċi lista ta’ professjonisti b’implikazzjonijiet ta’ saħħa u sikurezza (li għaliha hija meħtieġa verifika tal-kwalifiki minn qabel). Il-valutazzjoni tal-impatt esplorat għażliet ta’ politika differenti biex tikkjarifika u testendi l-ambitu tad-Direttiva għal kategoriji ġodda ta’ professjonisti. Il-valutazzjoni tal-impatt ikkonkludiet favur li jiġi estiż l-ambitu tad-Direttiva, skont kundizzjonijiet speċifiċi, għal professjonisti mhux totalment ikkwalifikati u għan-nutara. Għall-kwalifiki ta’ pajjiżi terzi, iż-żamma tal-istatus quo kienet identifikata bħala l-għażla preferuta. Madankollu, it-trattament ipprovdut skont id-Direttiva liċ-ċittadini tal-Unjoni għandu jiġi estiż mill-Istati Membri għal ċittadini ta’ pajjiżi terzi oħra, safejn huwa meħtieġ minn ftehimiet internazzjonali dwar is-servizzi professjonali. Fir-rigward tal-protezzjoni tal-pazjenti, ġew ivvalutati għażliet differenti li jagħtu iktar garanziji lill-istatus tal-professjonisti u fuq il-ħiliet lingwistiċi tagħhom. F’dan il-qasam l-għażliet preferuti jinkludu l-introduzzjoni ta’ mekkaniżmu ta’ allert flimkien ma’ iktar trasparenza bejn l-Istati Membri dwar żvilupp professjonali kontinwu u l-kjarifika tar-regoli li japplikaw għall-kontroll tal-ħiliet lingwistiċi. Ġew kkunsidrati diversi għażliet sabiex jitjiebu t-trasparenza u l-ġustifikazzjoni ta’ professjonijiet regolati. L-għażla preferuta identifikata fil-valutazzjoni tal-impatt tikkonsisti f’eżerċizzju ta’ evalwazzjoni reċiproku dwar il-leġiżlazzjonijiet nazzjonali li jirregolaw l-aċċess għal ċertu professjonijiet. Is-sinerġiji bejn l-għażliet differenti preferuti tqiesu li jiżguraw il-koerenza interna tal-inizjattiva. L-abbozz tal-valutazzjoni tal-impatt ġie skrutinizzat mill-Bord ta’ Valutazzjoni tal-Impatt (IAB), filwaqt li r-rakkomandazzjonijiet tiegħu għal titjib ġew integrati fir-rapport finali. L-opinjoni tal-IAB hija ppubblikata flimkien ma’ din il-proposta, kif ukoll il-Valutazzjoni tal-Impatt finali u s-sommarju eżekuttiv tagħha. 3. ELEMENTI LEGALI TAL-PROPOSTA 3.1. Bażi legali Din il-proposta hija bbażata fuq l-Artikoli 46, 53(1),62 u 114 tat-TFUE. 3.2. Sussidjarjetà u proporzjonalità Il-prinċipju ta’ sussidjarjetà japplika sakemm il-proposta ma taqax taħt il-kompetenza esklussiva tal-UE. L-għan tad-Direttiva ma jistax jinkiseb b’mod xieraq permezz ta’ azzjoni mill-Istati Membri hekk kif din inevitabbilment tirriżulta f’rekwiżiti diverġenti u sistemi proċedurali li jżidu l-kumplessità regolatorja u jikkaġunaw xkiel żejjed għall-mobilità ta’ professjonisti. Barra minn hekk, bidliet fis-sistema legali attwali jimplikaw il-modifika ta’ Direttiva eżistenti li tista’ tinkiseb biss permezz tal-liġi tal-Unjoni. Għaldaqstant, il-proposta tikkonforma mal-prinċipju ta’ sussidjarjetà. Il-prinċipju ta’ proporzjonalità jesiġi li kull intervent ikun immirat u ma jmurx lil hinn minn dak li huwa neċessarju sabiex jinkisbu l-objettivi. L-emendi proposti huma limitati għal dak li huwa neċessarju sabiex jiġi żgurat funzjonament aħjar tar-regoli dwar ir-rikonoxximent tal-kwalifiki professjonali u għaldaqstant, jikkonformaw ma’ dan il-prinċipju. 3.3. Għażla tal-istrument Il-proposta hija bbażata fuq l-Artikoli 46, 53(1), 62 u 114 tat-Trattat li jipprevedu l-użu ta’ Direttiva għal rikonoxximent reċiproku tal-kwalifiki. Barra minn hekk, Direttiva hija l-aktar mezz xieraq għal dan il-kompitu peress li tipprovdi lill-Istati Membri bil-flessibilità meħtieġa sabiex jimplimentaw ir-regoli stabbiliti billi jitqiesu l-ispeċifiċitajiet amministrattivi u legali nazzjonali tagħhom. Madankollu, peress li jridu jiġu modifikati għadd importanti ta’ atti leġiżlattivi nazzjonali, huwa importanti li dawn jakkumpanjaw in-notifika tal-miżuri ta’ traspożizzjoni tagħhom b’dokument wieħed jew aktar li jispjegaw ir-relazzjoni bejn il-komponenti tad-Direttiva u l-parti korrispondenti tal-istrumenti ta’ traspożizzjoni nazzjonali. 3.4. Żona Ekonomika Ewropea L-att propost jikkonċerna kwistjoni relatata maż-Żona Ekonomika Ewropea u għaldaqstant, għandu jestendi għaż-Żona Ekonomika Ewropea. 4. SPJEGAZZJONI DETTALJATA DWAR IL-PROPOSTA L-emendi proposti għad-Direttiva 2005/36/KE huma ppreżentati skont l-objettivi stabbiliti fit-taqsima 1.2. 4.1. Karta Professjonali Ewropea u Sistema ta’ Informazzjoni tas-Suq Intern 4.1.1. Karta Professjonali Ewropea Il-Karta Professjonali Ewropea se tkun għodda alternattiva li tista’ tiġi implimentata għal dawk il-professjonijiet li jilħqu diversi objettivi: domanda minn isfel għal fuq mill-membri tal-professjoni, mobilità sinifikanti u kooperazzjoni aħjar bejn l-awtoritajiet kompetenti permezz tal-IMI. Il-Karta Professjonali Ewropea toffri wkoll potenzjal għal dawk il-professjonijiet interessati prinċipalment fil-mobilità temporanja. Kollox ma' kollox, l-introduzzjoni tal-Karta Professjonali Ewropea se tiddependi fuq jekk il-professjonijiet jitolbux l-introduzzjoni tagħha. Madankollu, l-attrattività tagħha għandha twassal għall-adozzjoni tagħha minn għadd dejjem akbar ta' professjonijiet. Il-Karta Professjonali Ewropea għandha l-għan li tiffaċilita u tħaffef il-proċedura ta’ rikonoxximent filwaqt li fl-istess ħin, tagħmilha aktar trasparenti. Għaldaqstant, il-karta tesiġi involviment akbar mill-Istat Membru ta’ oriġini, li jimplika ċ-ċaqliq ta' ċerti spejjeż u piżijiet amministrattivi mill-Istat Membru ospitanti għall-Istat Membru ta' oriġini. Madankollu, l-użu tal-IMI għandu jnaqqas l-ispejjeż u l-proċedura ġdida tista' titwettaq mill-awtoritajiet kompetenti stabbiliti li diġà huma involuti ta' spiss fit-tħejjija tal-fajl ta' rikonoxximent tal-professjonisti nazzjonali. Safejn Karta Professjonali Ewropea tkun ġiet introdotta għal professjoni speċifika, fuq talba minn professjonist, l-Istat Membru ta’ oriġini se jivvaluta l-kompletezza tal-fajl tal-professjonist u, fil-każ ta’ talba għall-istabbiliment, joħloq karta professionjonali Ewropea. Ir-rwol tal-Istat Membru ta’ oriġini huwa saħansitra aktar importanti fil-każ ta’ mobilità temporanja, hekk kif dan kemm se joħloq kif ukoll jivvalida l-karta professjonali. L-użu tas-Sistema tas-Suq Intern isir obbligatorju peress li din se sservi għall-amministrazzjoni tal-Karta Professjonali Ewropea. Kemm l-involviment tal-Istat Membru ta’ oriġini kif ukoll l-użu tal-IMI se jikkontribwixxu għal tnaqqis fl-ispejjeż u ż-żmien meħtieġa għat-trattament ta’ talba għal rikonoxximent. Dan joħloq il-kundizzjonijiet għat-tnaqqis fid-dati ta’ skadenza għat-trattament ta’ applikazzjoni abbażi tal-Karta Professjonali Ewropea meta mqabbla mal-proċedura attwali li se tkompli teżisti għall-professjonisti li jippreferu ma jużawx il-Karta Professjonali Ewropea. 4.1.2. L-IMI ssir mandatorja taħt id-Direttiva Sa minn meta saru estensjonijiet suċċessivi tal-IMI sabiex din tkopri l-mekkaniżmi ta’ rikonoxximent kollha taħt id-Direttiva, numru sinifikanti ta’ awtoritajiet kompetenti bdew jużaw l-IMI b’mod regolari b’riżultati tajbin. Madankollu, il-potenzjal tas-sistema jiġi mxekkel meta awtorità kompetenti ma tkunx irreġistrata jew ma tkunx trid tittratta t-talbiet għal informazzjoni minħabba n-natura mhux obbligatorja tal-IMI. Barra minn hekk, il-funzjonament tal-Karta Professjonali Ewropea huwa kontinġenti fuq l-użu sistematiku tal-IMI. Għaldaqstant, il-proposta tobbliga lill-Istati Membri sabiex jużaw l-IMI għall-iskambju ta’ informazzjoni relatata mar-rikonoxximent tal-kwalifiki professjonali. 4.2. Forniment liberu ta’ servizzi Permezz tad-Direttiva 2005/36/KE, ġiet introdotta sistema speċjali għall-forniment liberu ta’ servizzi fuq bażi temporanja. Din tipprevedi regoli inqas stretti għal fornituri ta’ servizzi temporanji: dawn jistgħu jipprovdu servizzi mingħajr verifiki minn qabel tal-kwalifiki professjonali (ħlief għal professjonijiet b’implikazzjonijiet fuq is-saħħa u s-sikurezza) li hija r-regola skont il-mekkaniżmi ta’ rikonoxximent għall-istabbiliment. Hemm proposti diversi emendi sabiex jiġu ċċarati r-regoli dwar il-forniment liberu ta’ servizzi. Bit-tneħħija tar-rekwiżit ta’ esperjenza professjonali impost fuq il-fornituri ta’ servizzi minn Stati Membru fejn dawn il-professjonijiet mhumiex irregolati meta l-fornitur tas-servizzi jakkumpanja r-riċevitur tas-servizz, il-proposta għandha l-għan li taqdi aħjar il-ħtiġijiet tal-konsumaturi li jaqsmu l-fruntieri. Fejn ir-rekwiżit ta’ esperjenza professjonali jkun għadu japplika, il-proposta tipprevedi li dan jista’ jinkiseb f’wieħed jew f’diversi Stati Membri li joħloq aktar opportunitajiet għall-fornituri tas-servizzi meta mqabbla mas-sitwazzjoni attwali. Għal professjonijiet b’implikazzjonijiet fuq is-saħħa u s-sikurezza, l-Istati Membri implimentaw il-verifika minn qabel tal-kwalifiki b’diversi modi li wassal għal inċertezza legali għall-fornituri ta’ servizzi. Il-proposta tindirizza din il-kwistjoni billi tobbliga lill-Istati Membri li mhux biss jipprovdu lista tal-professjonijiet kollha li huma jqisu li jaqgħu taħt din il-kategorija, iżda li jiġġustifikaw ukoll ir-raġunijiet tagħhom għall-inklużjoni ta’ kull professjoni. Dan se jippermetti lill-fornituri ta’ servizzi sabiex ikunu jafu r-rekwiżiti eżatti li huma jridu jissodisfaw minn qabel sabiex jipprovdu s-servizzi b’mod ħieles u, permezz ta’ trasparenza akbar, jonqos ir-riskju ta’ obbligi sproporzjonati jew żejda. Finalment, il-proposta tiċċara l-lista ta’ dokumenti li Stat Membru jista’ jesiġi qabel l-ewwel forniment ta’ servizzi. Barra minn hekk, tistipula b’mod espliċitu li d-dikjarazzjoni li l-fornituri tas-servizzi jistgħu jkunu meħtieġa jagħmlu qabel ma jipprovdu s-servizz trid tkun effettiva għat-territorju kollu tal-Istat Membru. 4.3. Sistema ġenerali L-ewwel element tal-proposta jikkonċerna l-possibbiltà eżistenti li ċerti kwalifiki jiġu esklużi abbażi tal-Artikolu 11 mill-kamp ta’ applikazzjoni tad-Direttiva fejn ikun hemm żewġ livelli jew aktar ta’ differenza bejn it-taħriġ tal-professjonisti u r-rekwiżiti fl-Istat Membru ospitanti. Fil-prinċipju, il-livelli ta’ kwalifiki għandhom jintużaw biss bħala għodda ta’ valutazzjoni komparattiva u mhux bħala bażi għall-esklużjoni ta’ professjonisti mill-kamp ta’ applikazzjoni tad-Direttiva. L-unika eċċezzjoni hija relatata ma’ persuni li l-kwalifiki tagħhom huma bbażati fuq esperjenza professjonali li qed jippruvaw jiksbu aċċess għal professjoni li teħtieġ grad universitarju. Il-proposta ssaħħaħ ukoll l-obbligu fuq l-Istati Membru sabiex dawn jiġġustifikaw aħjar il-miżuri ta’ kumpens. Barra minn hekk, il-proposta tipprevedi l-obbligu li l-Istati Membri jorganizzaw testijiet tal-aptitudni fuq bażi regolari. 4.4. Aċċess parzjali Skont il-ġurisprudenza[15] tal-Qorti tal-Ġustizzja, huwa propost li jiġi introdott il-kunċett ta’ aċċess parzjali fid-Direttiva. Dan se jġib miegħu ċertezza akbar għall-professjonisti u se jippermetti lill-professjonisti sabiex jissodisfaw il-kundizzjonijiet ta’ aċċess parzjali bil-għan li jistabbilixxu lilhom infushom jew sabiex jipprovdu servizzi fejn qabel kienu esklużi mill-benefiċċji tad-Direttiva. Madankollu, l-Istati Membri jistgħu ma japplikawx dan il-prinċipju fejn ikun hemm raġunijiet prijoritarji bħal fil-każ ta’ professjonijiet fil-qasam tas-saħħa. 4.5. Rikonoxximent awtomatiku bbażat fuq l-esperjenza professjonali L-emenda proposta f’dan il-qasam għandha l-għan li tintroduċi flessibilità akbar għall-Kummissjoni sabiex din tadatta l-lista ta’ attivitajiet li jinstabu fl-Anness IV. Il-lista ma għadhiex tirrefletti l-istruttura attwali tal-attivitajiet ekonomiċi. Dan jista’ joħloq diffikultajiet fl-identifikazzjoni ta’ liema professjonijiet jaqgħu taħt din is-sistema ta’ rikonoxximent awtomatiku u tirriżulta f’inċertezzi għall-professjonisti. Għaldaqstant, modernizzazzjoni tal-klassifika tidher li hija neċessarja. Madankollu, kull modifika fil-klassifika attwali għandha tiġi valutata bir-reqqa peress li din tista’ taffettwa l-kamp ta’ applikazzjoni tas-sistema. Għaldaqstant, l-emenda proposta tagħti lill-Kummissjoni l-possibbiltà ta’ reviżjoni iżda mingħajr ma tnaqqas il-kamp ta’ applikazzjoni tal-attivitajiet li jibbenefikaw mir-rikonoxximent awtomatiku. Barra minn hekk, fl-2012 il-Kummissjoni beħsiebha tniedi studju li jinvolvi l-partijiet interessati. 4.6. Rikonoxximent awtomatiku abbażi ta’ rekwiżiti minimi ta’ taħriġ Il-partijiet interessati saħqu fuq in-nuqqas ta’ trasparenza fir-rekwiżiti ta’ taħriġ fl-Istati Membri li fuqhom hija msejsa s-sistema ta’ rikonoxximent awtomatiku għall-professjonijiet settorjali. Sabiex tiżdied it-trasparenza fil-livell tal-UE, il-proposta teħtieġ lil kull Stat Membru jinnotifika d-dispożizzjonijiet leġiżlattivi, regolatorji u amministrattivi relatati mal-ħruġ ta’ kwalifiki ġodda jew mibdula. L-Istati Membri se jkunu obbligati wkoll sabiex jinvolvu awtorità jew korp eżistenti xierqa, bħal bord ta’ akkreditazzjoni jew ministeru, sabiex jirrapportaw dwar il-konformità tal-kwalifika mar-rekwiżiti minimi ta’ taħriġ tad-Direttiva. L-evalwazzjoni tad-Direttiva wriet ukoll li jeħtieġ li jiġi ċċarat iż-żmien minimu għat-taħriġ għal tobba, infirmiera tal-kura ġenerali u għal qwiebel. Barra minn hekk, fid-dawl tal-progress fl-implimentazzjoni tas-Sistema Ewropea għall-Akkumulazzjoni u t-Trasferiment ta’ Krediti (ECTS), il-proposta tipprevedi numri speċifikati ta’ krediti ECTS bħala kriterji taż-żmien potenzjali għal professjonijiet li t-taħriġ tagħhom irid jingħata fil-livell universitarju. Sabiex tiżdied il-mobilità ta’ tobba li diġà kisbu kwalifika ta’ speċjalizzazzjoni medika u li wara jixtiequ jsegwu taħriġ ta’ speċjalizzazzjoni ieħor, il-proposta tippermetti lill-Istati Membri jagħtu eżenzjonijiet parzjali minn uħud mill-elementi tat-taħriġ jekk it-tabib ikun diġà lesta dawk l-elementi matul il-programm ta’ taħriġ ta’ speċjalizzazzjoni medika preċedenti tiegħu jew tagħha f’dak l-Istat Membru. Ir-rekwiżiti professjonali ġodda relatati mal-professjonijiet ta’ infirmiera ta’ kura ġenerali u ta’ qwiebel huma riflessi fil-proposta li teħtieġ li l-Istati Membri jżidu r-rekwiżit ta’ ammissjoni għat-taħriġ ta’ dawn il-professjonijiet minn 10 snin ta’ edukazzjoni ġenerali għal 12-il sena. Dan diġà hu fis-seħħ f’24 Stat Membru. L-organizzazzjoni ta’ rikonoxximent reċiproku għall-infermiera matul il-proċess tal-adeżjoni tal-Istati Membri l-ġodda fl-2004 u l-2007 kienet waħda kumplessa. Fl-2012, is-servizzi tal-Kummissjoni se jagħmlu valutazzjoni teknika dwar il-kwalifiki tal-infermiera Pollakki u Rumeni li ngħatawlhom kwalifiki formali jew li t-taħriġ tagħhom beda qabel l-1 ta’ Mejju 2004 sabiex tanalizza jekk ir-rekwiżiti addizzjonali għall-infermiera Pollakki u Rumeni skont l-Artikolu 33(2) għadhomx iġġustifikati Iż-żmien minimu għat-taħriġ ta’ periti għandu jiżdied sabiex jirrefletti aħjar l-istandards aċċettati b’mod ġenerali fl-edukazzjoni tal-periti, b’mod partikolari l-ħtieġa li t-taħriġ akkademiku jiġi supplimentat b’esperjenza professjonali taħt is-superviżjoni ta’ professjonisti kwalifikati. Konsegwentement, il-proposta tipprevedi li ż-żmien minimu tat-taħriġ ta’ periti għandu jkun tal-inqas ta’ sitt snin: jew tal-inqas erba’ snin ta’ studju full-time f’istituzzjoni ta’ livell universitarju u tal-inqas sentejn ta’ taħriġ prattiku bi ħlas jew tal-inqas ħames snin ta’ studju full-time f’istituzzjoni ta’ livell universitarju supplimentat b’tal-inqas sena ta’ taħriġ prattiku bi ħlas. Rigward l-ispiżjara, il-proposta tipprovdi għal estensjoni tal-lista tagħhom ta’ attivitajiet iżda anke għal tħassir tad-deroga għall-Istati Membri, prevista fl-Artikolu 21(4), li tippermettilhom ma jħallux lill-ispiżjara bi kwalifiki barranin jiftħu spiżeriji ġodda. Din l-eċċezzjoni ma għadhiex tintuża minn għadd ta’ Stati Membri li dejjem qed jikber (bħall-Pajjiżi l-Baxxi, l-Irlanda u r-Renju Unit). Barra minn hekk, il-Qorti tal-Ġustizzja tippermetti restrizzjonijiet territorjali biss sa fejn dawn ma jwasslux għal diskriminazzjoni. 4.7. Prinċipji ta’ taħriġ komuni – sistema ġdida għar-rikonoxximent awtomatiku Il-kunċett ta’ “pjattaformi komuni” tad-Direttiva tal-2005 huwa sostitwit minn prinċipji ta’ taħriġ komuni: qafas ta’ taħriġ komuni jew testijiet ta’ taħriġ komuni. Dawn għandhom l-għan li jintroduċu aktar awtomatiċità fir-rikonoxximent ta’ kwalifiki li attwalment huma koperti mis-sistema ġenerali u li għandhom jwieġbu aħjar għall-ħtiġijiet tal-professjonijiet. Filwaqt li l-pjattaformi komuni offrew biss il-possibbiltà ta’ armonizzazzjoni tal-miżuri ta’ kumpens, il-prinċipji ta’ taħriġ komuni jippermettu li l-professjonisti jiġu eżentati mill-miżuri ta’ kumpens kollha kemm huma. Il-kwalifiki miksuba taħt din is-sistema għandhom jiġu rikonoxxuti b’mod awtomatiku fl-Istati Membri li madankollu, jistgħu jibbenefikaw minn derogi għall-applikazzjoni tagħhom. Barra minn hekk, huwa inqas diffiċli li jiġu sodisfati l-kundizzjonijiet għat-twaqqif ta’ prinċipji ta’ taħriġ komuni mill-kundizzjonijiet għat-twaqqif ta’ pjattaformi komuni. Filwaqt li l-prinċipji ta’ taħriġ komuni ma jiħdux post il-programmi ta’ taħriġ nazzjonali, professjonisti bi kwalifika taħt din is-sistema jibbenefikaw mill-istess vantaġġi bħall-professjonijiet li r-rekwiżiti minimi ta’ taħriġ tagħhom huma speċifikati fid-Direttiva. 4.8. Estensjoni tal-kamp ta’ applikazzjoni tad-Direttiva fejn dan ikun neċessarju 4.8.1 Professjonisti mhux kompletament kwalifikati Il-proposta testendi l-kamp ta’ applikazzjoni tad-Direttiva għal professjonisti li għandhom diploma, iżda li għad iridu jlestu taħriġ prattiku bi ħlas li jista’ jkun meħtieġ skont il-liġi tal-Istat Membru fejn iggradwaw (dan jista’ japplika, pereżempju, għal avukati, periti u għalliema). Din l-emenda se tkun qed iġġib magħha ċertezza legali akbar għal din il-kategorija ta’ professjonisti, li attwalment tibbenefika mir-regoli tat-Trattat dwar il-moviment liberu iżda mhux mis-salvagwardji proċedurali tad-Direttiva. Hija bbażata fuq il-ġurisprudenza[16] tal-Qorti tal-Ġustizzja. 4.8.2. Nutara F’Mejju 2011, il-Qorti tal-Ġustizzja ddeċidiet[17] li r-rekwiżiti ta’ ċittadinanza ma jistgħux jiġu imposti fuq in-nutara. Fir-rigward tal-applikazzjoni tad-Direttiva, il-Qorti ħadet il-pożizzjoni li l-Istati Membri kkonċernati, fl-għeluq tal-perjodu tal-opinjoni motivata, ma setgħux ikunu raġonevolment mistennija jikkunsidraw li d-Direttiva għandha tiġi trasposta għan-nutara. Il-Qorti ma eskludietx li hemm obbligu sabiex tiġi implimentata d-Direttiva iżda qieset li l-obbligu ma kienx ċar biżżejjed fi żmien il-proċedimenti ta’ ksur. Għaldaqstant, il-kamp ta’ applikazzjoni tad-Direttiva jrid jiġi ċċarat. Meta jitqiesu l-ispeċifiċitajiet tal-professjoni, ir-regoli dwar l-istabbiliment u l-forniment liberu tas-servizzi ġew imfassla b’mod tajjeb: fl-ewwel każ l-Istati Membri għandhom ikunu jistgħu jimponu t-testijiet tal-aptitudni meħtieġa sabiex jevitaw kull tip ta’ diskriminazzjoni fl-għażla nazzjonali u fil-proċeduri ta’ nomina. Fil-każ tal-forniment liberu tas-servizzi, in-nutara ma għandhomx ikunu jistgħu jfasslu atti awtentiċi u jwettqu attivitajiet oħrajn ta’ awtentikazzjoni li jeħtieġu s-siġill tal-Istat Membru ospitanti. 4.9. Kjarifika tal-garanziji għal pazjenti u konsumaturi ta’ servizzi professjonali 4.9.1. Rekwiżiti tal-lingwa Il-proposta tistipula li l-verifika tal-għarfien lingwistiku għandu jseħħ biss wara li l-Istat Membru jkun irrikonoxxa l-kwalifika. Fil-każ ta’ professjonisti fil-qasam tas-saħħa, din tispeċifika wkoll li huwa f’idejn is-sistemi nazzjonali ta’ kura tas-saħħa u l-organizzazzjonijiet ta’ pazjenti sabiex jivverifikaw jekk l-awtoritajiet kompetenti għandhomx iwettqu kontrolli lingwistiċi fejn dan ikun strettament neċessarju. 4.9.2 Mekkaniżmu ta’ twissija B’konformità mar-reazzjonijiet li waslu għall-konsultazzjonijiet pubbliċi, il-proposta tobbliga lill-awtoritajiet kompetenti nazzjonali sabiex iwissu lil xulxin fil-każ li professjonist fil-qasam tas-saħħa jibbenefika minn rikonoxximent awtomatiku taħt id-Direttiva jkun projbit, anki jekk b’mod temporanju, milli jipprattika l-professjoni. Fil-każ ta’ professjonisti oħrajn, li mhumiex koperti mid-Direttiva dwar is-Servizzi, l-Istati Membri fejn ikun neċessarju jridu jwissu lil xulxin ukoll. 4.10. Governanza elettronika: Aċċess għal informazzjoni u proċeduri elettroniċi Sabiex tippermetti li jkun hemm identifikazzjoni faċli tal-awtorità kompetenti u tad-dokumenti meħtieġa għal talba ta’ rikonoxximent, il-proposta tipprevedi li l-punti uniċi ta’ servizz, maħluqa taħt id-Direttiva dwar is-Servizzi, isiru l-punti ċentrali ta’ aċċess onlajn għall-professjonijiet kollha koperti mid-Direttiva dwar il-Kwalifiki Professjonali. Għaldaqstant, il-kamp ta’ applikazzjoni tal-punti uniċi ta’ servizz huwa estiż għal kategoriji ta’ professjonisti li mhumiex koperti mid-Direttiva dwar is-Servizzi (professjonisti fil-qasam tas-saħħa u persuni li qed ifittxu xogħol). Permezz ta’ din id-dispożizzjoni l-ġdida, il-professjonisti jistgħu jirrikorru għal struttura waħda għall-proċeduri amministrattivi kollha marbutin mal-istabbiliment jew il-forniment ta’ servizzi fi Stat Membru. Il-proposta tipprevedi li l-punti ta’ kuntatt nazzjonali li jeżistu fl-ambitu tad-Direttiva attwali jsiru ċentri ta’ assistenza, u għaldaqstant, jiġi evitat xogħol doppju ta’ strutturi ta’ informazzjoni. Dawn iċ-ċentri ta’ assistenza se jiffokaw fuq il-każijiet individwali billi jipprovdu pariri u assistenza liċ-ċittadini bħal permezz tat-telefonati jew li jkunu jippermettu anki laqgħat wiċċ imb’wiċċ. Fejn dan ikun neċessarju, dawn ikunu jikkollegaw ma’ awtoritajiet kompetenti u ċentri ta’ assistenza ta’ Stati Membri oħrajn. 4.11. Trasparenza u evalwazzjoni reċiproka Fost is-27 Stat Membru, id-Direttiva dwar il-Kwalifiki Professjonali tapplika għal madwar 800 kategorija ta’ professjonijiet irregolati. Hemm nuqqas ta’ trasparenza rigward il-kamp ta’ applikazzjoni tar-regolamentazzjoni u l-ġustifikazzjonijiet għaliha, u din tista’ tkun ta’ xkiel għall-mobilità. Għaldaqstant, din il-proposta tipprovdi għall-introduzzjoni ta’ obbligu sabiex l-Istati Membri jinnotifikaw lista ta’ professjonijiet li huma jirregolaw u sabiex jivvalutaw il-leġiżlazzjoni tagħhom dwar l-aċċess għal professjonijiet irregolati fl-isfond tal-prinċipji ta’ neċessità (interess pubbliku), ta’ proporzjonalità u ta’ nondiskriminazzjoni. Kull Stat Membru jkun irid jirrapporta mal-Kummisjoni dwar ir-riżultat ta’ din il-valutazzjoni. Dan l-eżerċizzju ta’ evalwazzjoni reċiproka jkun jippermetti lill-Istati Membri jqabblu l-approċċi regolatorji tagħhom u jissimplifikaw, fejn dan ikun neċessarju, l-oqsfa legali nazzjonali tagħhom għall-professjonijiet irregolati. 5. IMPLIKAZZJONI BAĠITARJA Huwa mistenni li l-proposta jkollha implikazzjonijiet fuq il-baġit tal-UE peress li l-Karta Professjonali Ewropea (EPC) se tuża s-Sistema ta’ Informazzjoni tas-Suq Intern (“IMI”) bħala l-bażi ta’ tħaddim tagħha. L-IMI se jkollha tiġi adattata għall-proċessi u r-rekwiżiti ta’ ħżin u supplimentata b’xi funzjonijiet addizzjonali, b’mod partikolari interfaċċja speċifika, mekkaniżmu ta’ twissija u mekkaniżmu ta’ dikjarazzjoni. L-implikazzjonijiet għall-baġit tal-UE diġà huma koperti minn allokazzjonijiet ippjanati u madankollu, dawn se jkunu modesti minħabba l-fatt li l-użu tal-IMI bħala bażi tal-EPC se jipprovdi ekonomiji ta’ skala u ta’ firxa importanti. Barra minn hekk, fil-parti l-kbira tagħhom, il-kapaċitajiet attwali eżistenti tal-IMI u dawk li attwalment qed jiġu żviluppati huma konformi mar-rekwiżiti tal-EPC. Għaldaqstant, l-ispejjeż ta’ adattament u żvilupp se jonqsu b’mod sostanzjali. 2011/0435 (COD) Proposta għal DIRETTIVA UE TAL-PARLAMENT EWROPEW U TAL-KUNSILL li temenda d-Direttiva 2005/36/KE dwar ir-Rikonoxximent ta’ Kwalifiki Professjonali u r-Regolament [...] dwar il-kooperazzjoni amministrattiva permezz tas-Sistema ta’ Informazzjoni tas-Suq Intern (Test b’rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikoli 46, 53(1), 62 u 114 tiegħu, Wara li kkunsidraw il-proposta mill-Kummissjoni Ewropea, Wara li ttrażmettew l-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[18], Wara li kkunsidraw l-opinjoni tal-Kontrollur Ewropew għall-Protezzjoni tad-Dejta[19], Filwaqt li jaġixxu skont il-proċedura leġiżlattiva ordinarja, Billi: (1) Id-Direttiva 2005/36/KE tal-Parlament Ewropew u tal-Kunsill tas-7 ta’ Settembru 2005 dwar ir-Rikonoxximent ta’ Kwalifiki Professjonali[20] kkonsolidat sistema ta’ rikonoxximent reċiproku li inizjalment kienet ibbażata fuq 15-il Direttiva. Tipprovdi għal rikonoxximent awtomatiku għal għadd limitat ta’ professjonijiet abbażi ta’ rekwiżiti minimi ta’ taħriġ (professjonijiet settorjali) armonizzati, sistema ġenerali għar-rikonoxximent ta’ provi ta’ taħriġ u rikonoxximent awtomatiku tal-esperjenza professjonali. Id-Direttiva 2005/36/KE waqqfet ukoll sistema ġdida għall-forniment liberu ta’ servizzi. Għandu jiġi mfakkar li membri tal-familja minn pajjiżi terzi ta’ ċittadini tal-Unjoni jibbenefikaw minn trattament ugwali f’konformità mal-Artikolu 24 tad-Direttiva 2004/38/KE. Ċittadini ta’ pajjiżi terzi jistgħu jibbenefikaw ukoll minn trattament ugwali fir-rigward tar-rikonoxximent ta’ diplomi, ċertifikati u kwalifiki professjonali oħra, f’konformità mal-proċeduri nazzjonali rilevanti, skont leġiżlazzjoni speċifikat tal-Unjoni bħal atti dwar residenza fit-tul, refuġjati detentuti tal-“karti blu” u riċerkaturi xjentifiċi. (2) Fil-Komunikazzjoni tagħha 'L-Att dwar is-Suq Uniku, Tnax-il xprun sabiex jiġi stimulat it-tkabbir u r-rinfurzart tal-fiduċja, “Flimkien għal tkabbir ġdid”'[21], il-Kummissjoni identifikat li-ħtieġa ta’ modernizzazzjoni tal-leġiżlazzjoni tal-Unjoni f’dan il-qasam. Fil-konklużjonijiet tiegħu fit-23 ta’ Ottubru 2011, il-Kunsill Ewropew appoġġja din il-modernizzazzjoni u sejjaħ għal ftehim sa tmiem l-2012. Fir-riżoluzzjoni tiegħu tal-15 ta’ Novembru 2011, il-Parlament Ewropew stieden ukoll lill-Kummissjoni sabiex tressaq proposta. Ir-rapport tal-2010 dwar iċ-Ċittadinanza tal-UE “Inżarmaw l-ostakoli għad-drittijiet taċ-ċittadini tal-UE”[22] jixħet dawl fuq il-ħtieġa li jitnaqqas il-piż amministrattiv marbut mar-rikonoxximent tal-kwalifiki professjonali. (3) Sabiex jiġi promoss il-moviment liberu tal-professjonisti, filwaqt li jiġi żgurat rikonoxximent tal-kwalifiki aktar effiċjenti u trasparenti, huwa neċessarju li tiġi pprovduta Karta Professjonali Ewropea. B’mod partikolari, din il-karta hija meħtieġa sabiex tiffaċilita l-mobilità temporanja u r-rikonoxximent taħt is-sistema ta’ rikonoxximent awtomatiku, kif ukoll sabiex jiġi promoss proċess ta’ rikonoxximent simplifikat taħt is-sistema ġenerali. Il-karta għandha tinħareġ fuq talba minn professjonist u wara li l-awtoritajiet kompetenti jissottomettu d-dokumenti meħtieġa u jlestu l-proċeduri ta’ reviżjoni u verifika relatati. Il-funzjonament tal-karta għandu jiġi appoġġjat mis-Sistema ta’ Informazzjoni tas-Suq Intern (IMI) stabbilita mir-Regolament (UE) Nru […] dwar il-kooperazzjoni amministrattiva permezz tas-Sistema ta’ Informazzjoni tas-Suq Intern[23]. Dan il-mekkaniżmu għandu jgħin sabiex jittejbu s-sinerġiji u l-fiduċja bejn l-awtoritajiet kompetenti, filwaqt li fl-istess ħin jiġi eleminat ix-xogħol amministrattiv doppju għall-awtoritajiet u jinħolqu trasparenza u ċertezza akbar għall-professjonisti. Il-proċess għall-applikazzjoni u l-ħruġ tal-karta għandu jiġi strutturat b’mod ċar u għandu jinkorpora salvagwardji u d-drittijiet ta’ appell korrispondenti għall-applikant. Il-karta u l-volum ta’ xogħol relatat magħha fi ħdan l-IMI għandhom jiżguraw l-integrità, l-awtentiċità u l-kunfidenzjalità tad-dejta maħżuna u għandhom jevitaw aċċess illegali u mhux awtorizzat għall-informazzjoni li tinsab fihom. (4) Id-Direttiva 2005/36/KE tapplika biss għal professjonisti li jixtiequ jwettqu l-istess professjoni fi Stat Membru ieħor. Hemm każijiet fejn l-attivitajiet ikkonċernati jkunu parti minn professjoni b’ambitu ta’ attivitajiet akbar fl-Istat Membru ospitanti. Jekk id-differenzi bejn l-oqsma ta’ attività tant ikunu kbar li fil-verità jkun meħtieġ li l-professjonist jagħmel programm sħiħ ta’ edukazzjoni u taħriġ sabiex jikkumpensa għan-nuqqasijiet u jekk il-professjonist jitlob dan, f’dawn iċ-ċirkustanzi partikolari Stat Membru ospitanti għandu jawtorizza aċċess parzjali. Madankollu, f’każ ta’ raġunijiet prijoritarji ta’ interess ġenerali, bħal fil-każ ta’ tabib jew professjonisti oħra fil-qasam tas-saħħa, Stat Membru għandu jkun jista’ jiċħad talba għal aċċess parzjali. (5) Il-forniment temporanju jew okkażjonali ta’ servizzi fl-Istati Membri għandu jkun soġġett għal salvagwardji, b’mod partikolari rekwiżit ta’ esperjenza professjonali ta’ sentejn, fl-interess tal-ħarsien tal-konsumaturi lokali fl-Istat Membru ospitanti jekk il-professjoni ma tkunx irregolata fl-Istat Membru ta’ oriġini. Madankollu, dawn is-salvagwardji mhumiex meħtieġa jekk il-konsumaturi, li għandhom ir-residenza abitwali tagħhom fl-Istat Membru ta’ stabbiliment tal-professjonist, diġà għażlu lil dan il-professjonist u ma hemm l-ebda implikazzjoni fuq is-saħħa jew is-sikurezza pubblika għal persuni terzi fl-Istat Membru ospitanti. (6) Id-Direttiva 2005/36/KE tippermetti lill-Istati Membri jivverifikaw il-kwalifiki professjonali tal-fornitur tas-servizz qabel l-ewwel forniment ta’ servizz fil-każ ta’ professjonijiet irregolati li għandhom implikazzjonijiet fuq is-saħħa u s-sikurezza pubblika. Dan wassal għal inċertezza legali billi tħalla kollox għad-diskrezzjoni tal-awtorità kompetenti sabiex tiddeċiedi dwar il-ħtieġa għal verifika minn qabel bħal din. Sabiex tiġi żgurata ċertezza legali, il-professjonisti għandhom ikunu mgħarrfa mill-bidu dwar jekk verifika minn qabel tal-kwalifiki hijiex se tkun neċessarja u meta għandhom jistennew li tittieħed id-deċiżjoni. (7) Id-Direttiva 2005/36/KE għandha tkopri lin-nutara wkoll. Għal talbiet ta’ rikonoxximent għall-istabbiliment, l-Istati Membri għandhom ikunu jistgħu jimponu t-test tal-aptitudni jew perjodu ta' adattament neċessarji sabiex jevitaw kull diskriminazzjoni fil-proċedura nazzjonali tal-għażla u tan-nomina. Fil-każ ta’ forniment ħieles ta’ servizzi, in-nutara ma għandhomx ikunu jistgħu jfasslu strumenti awtentiċi u jwettqu attivitajiet oħra ta’ awtentikazzjoni li jeħtieġu s-siġill tal-Istat Membru ospitanti. (8) Sabiex jiġi applikat il-mekkaniżmu ta’ rikonoxximent fis-sistema ġenerali, huwa neċessarju li l-iskemi nazzjonali varji ta’ edukazzjoni u taħriġ jitqiegħdu fi gruppi ta’ livelli differenti. Dawk il-livelli, li huma stabbiliti biss għall-finijiet ta’ tħaddim tas-sistema ġenerali, ma għandu jkollhom la effett fuq l-istrutturi nazzjonali ta’ edukazzjoni u taħriġ u lanqas fuq il-kompetenza tal-Istati Membri f’dan il-qasam, inkluża politika nazzjonali għall-implimentazzjoni tal-Qafas Ewropew tal-Kwalifiki. Din tista’ tkun għodda għall-promozzjoni tat-trasparenza u l-komparabilità ta’ kwalifiki u tista’ tkun sors addizzjonali ta’ informazzjoni utli għall-awtoritajiet kompetenti li jeżaminaw ir-rikonoxximent ta’ kwalifiki maħruġa fi Stati Membri oħrajn. Fil-prinċipju, il-livelli stabbiliti għat-tħaddim tas-sistema ġenerali ma għandhomx jibqgħu jintużaw bħala kriterju għall-esklużjoni ta’ ċittadini tal-Unjoni mill-kamp ta’ applikazzjoni tad-Direttiva 2005/36/KE meta dan ikun qed imur kontra l-prinċipju ta’ tagħlim tul il-ħajja. (9) L-applikazzjonijiet għar-rikonoxximent minn professjonisti li ġejjin minn Stati Membri li ma jirregolawx il-professjonijiet tagħhom iridu jiġu ttrattati bl-istess mod bħal dawk ta’ professjonisti li ġejjin minn Stat Membru li jirregola dawk il-professjonijiet. Il-kwalifiki tagħhom iridu jitqabblu mal-kwalifiki mitluba fl-Istat Membru ospitanti abbażi tal-livelli ta’ kwalifika fid-Direttiva 2005/36/KE. F’każ li jkunu jeżistu differenzi sostanzjali, l-awtorità kompetenti għandha tkun tista’ timponi miżuri ta’ kumpens. (10) Fin-nuqqas ta’ armonizzazzjoni tal-kundizzjonijiet minimi ta’ taħriġ għal aċċess għall-professjonijiet irregolati mis-sistema ġenerali, għandu jibqa’ jkun possibbli li l-Istat Membru ospitanti jimponi miżura ta’ kumpens. Din il-miżura għandha tkun proporzjonata u, b’mod partikolari, għandha tqis l-għarfien, il-ħiliet u l-kompetenzi miksuba mill-applikant matul l-esperjenza professjonali jew permezz tat-tagħlim tul il-ħajja. Id-Deċiżjoni li timponi miżura ta’ kumpens għandha tiġi ġustifikata fid-dettall sabiex l-applikant ikun jista' jifhem aħjar is-sitwazzjoni tiegħu u sabiex ifittex li jikseb skrutinju legali quddiem il-qrati nazzjonali taħt id-Direttiva 2005/36/KE. (11) Ir-reviżjoni tad-Direttiva 2005/36/KE wriet ħtieġa li jiġu aġġornati u ċċarati bi flessibilità akbar dawk il-listi ta’ attivitajiet industrijali, kummerċjali u tal-artiġjanat fl-Anness IV, filwaqt li tinżamm sistema ta’ rikonoxximent awtomatiku bbażata fuq esperjenza professjonali għal dawk l-attivitajiet. Bħalissa, l-Anness IV huwa bbażat fuq il-Klassifika Industrijali Internazzjonali Standard għall-Attivitajiet Ekonomiċi kollha (ISIC) datata fl-1958 u ma għadhiex tirrefletti l-istruttura attwali tal-attivitajiet ekonomiċi. Il-klassifika tal-ISIC ġiet riveduta diversi drabi mill-1958. Għaldaqstant, il-Kummissjoni għandha tkun tista’ tadatta l-Anness IV sabiex iżomm is-sistema ta’ rikonoxximent awtomatiku intatta. (12) Is-sistema ta’ rikonoxximent awtomatiku fuq il-bażi ta’ rekwiżiti minimi ta’ taħriġ armonizzati tiddependi fuq in-notifika f’waqtha ta’ provi ġodda jew mibdula ta’ kwalifiki formali mill-Istati Membri u l-pubblikazzjoni tagħhom mill-Kummissjoni. Inkella, id-detenturi ta’ dawn il-kwalifiki ma jkollhom l-ebda garanzija li jistgħu jibbenefikaw mir-rikonoxximent awtomatiku. Sabiex tiżdied it-trasparenza u tiġi faċilitata l-eżaminazzjoni ta’ titli notifikati ġodda, l-Istati Membri għandhom jaħtru korp xieraq, bħal bord ta’ akkreditazzjoni jew ministeru, sabiex dawn jeżaminaw kull notifika u jipprovdu lill-Kummissjoni rapport dwar il-konformità mad-Direttiva 2005/36/KE. (13) Il-krediti tas-Sistema Ewropea għall-Akkumulazzjoni u t-Trasferiment ta’ Krediti (ECTS) diġà huma użati fil-maġġoranza tal-istituzzjonijiet ta’ edukazzjoni għolja fl-Unjoni u l-użu tagħhom qed isir aktar komuni anki f’korsijiet li jwasslu għall-kwalifiki meħtieġa għall-eżerċizzju ta’ professjoni rregolata. Għaldaqstant, huwa neċessarju li tiġi introdotta l-possibbiltà li fl-ECTS jiġi espress anke it-tul ta' żmien ta' programm. Dan ma għandux jaffettwa r-rekwiżiti l-oħra għar-rikonoxximent awtomatiku. Kreditu tal-ECTS wieħed jikkorrispondi għal 25-30 siegħa ta’ studju fejn normalment ikunu meħtieġa 60 kreditu għat-tlestija ta’ sena akkademika waħda. (14) Fl-interess tat-titjib tal-mobilità ta’ speċjalisti tal-mediċina li diġà kisbu kwalifika ta’ speċjalizzazzjoni medika u li wara segwew taħriġ ta’ speċjalizzazzjoni ieħor, l-Istati Membri għandhom jitħallew jagħtu eżenzjonijiet għal xi partijiet tat-taħriġ jekk dawn l-elementi tat-taħriġ diġà tlestew matul il-programm ta’ taħriġ ta’ speċjalizzazzjoni medika preċedenti f’dak l-Istat Membru kopert mir-reġim ta’ rikonoxximent awtomatiku. (15) Il-professjonijiet ta’ infirmiera u qwiebel evolvew b’mod sinifikanti f’dawn l-aħħar tliet deċennji: kura tas-saħħa bbażata fuq il-komunità, l-użu ta’ terapiji aktar kumplessi u żvilupp kostanti tat-teknoloġiji jippresupponu kapaċità għal responsabbiltajiet akbar għall-infirmiera u għall-qwiebel. Sabiex ikunu ppreparati biex jilħqu dawn il-ħtiġijiet tal-kura tas-saħħa, l-istudenti fil-qasam tal-infermerija u fil-qasam tal-qwiebel irid ikollhom sfond edukattiv ġenerali solidu qabel ma jibdew it-taħriġ. Għaldaqstant, l-ammissjoni għal dak it-taħriġ għandu jiżdied għal tnax-il sena ta’ edukazzjoni ġenerali jew suċċess f’eżami ta’ livell ewkivalenti. (16) Sabiex tiġi simplifikata s-sistema ta’ rikonoxximent awtomatiku ta’ speċjalitajiet mediċi u dentali, dawn l-ispeċjalitajiet għandhom ikunu koperti mid-Direttiva 2005/36/KE jekk huma komuni għal tal-inqas terz mill-Istati Membri. (17) Il-funzjonament tas-sistema ta’ rikonoxximent awtomatiku jiddependi fuq il-kunfidenza fil-kundizzjonijiet ta’ taħriġ li huma l-bażi tal-kwalifiki tal-professjonisti. Għaldaqstant, huwa importanti li l-kundizzjonijiet minimi ta’ taħriġ ta’ periti jirreflettu l-iżviluppi l-ġodda fl-edukazzjoni tal-periti, l-aktar fir-rigward tal-ħtieġa rikonoxxuta ta’ suppliment tat-taħriġ akkademiku b’esperjenza professjonali bis-superviżjoni ta’ periti kwalifikati. Fl-istess ħin, il-kundizzjonijiet minimi ta’ taħriġ għandhom ikunu flessibbli biżżejjed sabiex jevitaw limitazzjoni żejda tal-abilità tal-Istati Membri sabiex jorganizzaw is-sistemi edukattivi tagħhom. (18) Id-Direttiva 2005/36/KE għandha tippromwovi karattru aktar awtomatiku ta’ rikonoxximent tal-kwalifiki għal dawk il-professjonijiet li bħalissa ma jibbenefikawx direttament minnu. Dan għandu jqis il-kompetenza tal-Istati Membri sabiex jiddeċiedu dwar il-kwalifiki meħtieġa għat-twettiq tal-professjonijiet fit-territorju tagħhom kif ukoll il-kontenuti u l-organizzazzjoni tas-sistemi edukattivi u ta’ taħriġ professjonali tagħhom. L-assoċjazzjonijiet u l-organizzazzjonijiet professjonali li huma rappreżentanti fil-livell nazzjonali u tal-Unjoni għandhom ikunu jistgħu jipproponu prinċipji ta’ taħriġ komuni. Għandu jieħu l-għamla ta’ test komuni bħala kundizzjoni għall-kisba ta’ kwalifika professjonali, jew programmi ta’ taħriġ ibbażat fuq sett komuni ta’ għarfien, ħiliet u kompetenzi. Il-kwalifiki miksuba taħt dawn l-oqsfa ta’ taħriġ komuni għandhom jiġu rikonoxxuti b’mod awtomatiku mill-Istati Membri. (19) Id-Direttiva 2005/36/KE diġà tipprovdi għal obbligi ċari għall-professjonisti sabiex dawn ikollhom il-ħiliet lingwistiċi meħtieġa. Ir-reviżjoni ta’ dak l-obbligu wriet ħtieġa li jiġi ċċarat ir-rwol tal-awtoritajiet kompetenti u l-impjegaturi, l-aktar fl-interess tas-sikurezza tal-pazjenti. Madankollu, il-kontrolli tal-lingwa għandhom ikunu raġonevoli u neċessarji għall-impjiegi inkwistjoni u ma għandhomx jikkostitwixxu raġunijiet għall-esklużjoni ta’ professjonisti mis-suq tax-xogħol fl-Istat Membru ta’ oriġini. (20) Il-gradwati li jixtiequ jwettqu taħriġ prattiku bi ħlas fi Stat Membru ieħor fejn dan it-taħriġ prattiku jkun possibbli għandhom ikunu koperti mid-Direttiva 2005/36/KE sabiex titrawwem il-mobilità tagħhom. Huwa anki neċessarju li jiġi previst ir-rikonoxximent tat-taħriġ prattiku tagħhom mill-Istat Membru ta’ oriġini. (21) Id-Direttiva 2005/36/KE tipprovdi għal sistema ta’ punti ta’ kuntatt nazzjonali. Minħabba d-dħul fis-seħħ tad-Direttiva 2006/123/KE tal-Parlament Ewropew u tal-Kunsill tat-12 ta’ Diċembru 2006 dwar is-servizzi fis-suq intern[24] u t-twaqqif ta’ punti uniċi ta’ servizz taħt dik id-Direttiva, hemm riskju ta’ sovrapożizzjoni. Għaldaqstant, il-punti uniċi ta’ kuntatt imwaqqfa mid-Direttiva 2005/36/KE għandhom isiru ċentri ta’ assistenza li għandhom jikkonċentraw l-attivitajiet tagħhom fuq il-forniment ta’ pariri liċ-ċittadini, inklużi pariri wiċċ imb’wiċċ, sabiex tiġi żgurata l-applikazzjoni ta’ kuljum tar-regoli tas-suq intern f’każijiet individwali ta’ ċittadini tkun segwita fil-livell nazzjonali. (22) Filwaqt li d-Direttiva diġà tipprovdi għal obbligi dettaljati għall-Istati Membri sabiex jiskambjaw informazzjoni, dawn l-obbligi għandhom jissaħħu. L-Istati Membri ma għandhomx biss jirreaġixxu għal talba għal informazzjoni, iżda anke jwissu lill-Istati Membri l-oħra b’mod proattiv. Din is-sistema ta’ twissija għandha tkun simili għal dik tad-Direttiva 2006/123/KE. Madankollu, il-mekkaniżmu ta’ twissija speċifiku huwa meħtieġ għall-professjonisti fil-qasam tas-saħħa li jibbenefikaw minn rikonoxximent awtomatiku taħt id-Direttiva 2005/36/KE. Dan għandu japplika wkoll għall-kirurgi veterinarji, sakemm, l-Istati Membri ma tawx bidu għall-mekkaniżmu ta' twissija previst fid-Direttiva 2006/123/KE. L-Istati Membri kollha għandhom jiġu mwissija jekk professjonist, minħabba azzjoni dixxiplinarja jew kundanna penali ma jkunx għadu intitolat sabiex imur fi Stat Membru ieħor. Din it-twissija għandha tiġi attivata permezz tal-IMI irrispettivament minn jekk il-professjonist eżerċitax kwalunkwe dritt skont id-Direttiva 2005/36/KE jew jekk applikax għar-rikonoxximent tal-kwalifiki professjonali permezz tal-ħruġ ta' Karta Professjonali Ewropea jew permezz ta' kwalunkwe metodu ieħor previst f'din id-Direttiva. Il-proċedura ta’ twissija għandha tikkonforma mal-liġi tal-Unjoni dwar il-protezzjoni tad-dejta personali u ma’ drittijiet fundamentali oħrajn. (23) Waħda mid-diffikultajiet ewlenin li qed jiltaqa’ magħha ċittadin li huwa interessat li jaħdem fi Stat Membru, hija l-kumplessità u l-inċertezza tal-proċeduri amministrattivi li jridu jikkonformaw magħhom. Id-Direttiva 2006/123/KE diġà tobbliga lill-Istati Membri sabiex jipprovdu aċċess faċli għall-informazzjoni u t-tlestija tal-proċedura permezz tal-punti uniċi ta’ servizz. Iċ-ċittadini li jfittxu li jiksbu l-kwalifiki tagħhom taħt id-Direttiva 2005/36/KE diġà jistgħu jużaw il-punti uniċi ta’ servizz jekk huma koperti mid-Direttiva 2006/123/KE. Madankollu, persuni li qed ifittxu xogħol u professjonisti fil-qasam tas-saħħa mhumiex koperti mid-Direttiva 2006/123/KE u l-informazzjoni disponibbli għadha skarsa. Għaldaqstant, hemm bżonn li tiġi speċifika dik l-informazzjoni, mill-perspettiva tal-utent, u li jiġi żgurat li din l-informazzjoni hija faċilment disponibbli. Huwa importanti wkoll li l-Istati Membri mhux biss ikunu responsabbli fil-livell nazzjonali iżda anke jikkooperaw flimkien u mal-Kummissjoni sabiex jiżguraw li l-professjonisti madwar l-Unjoni jkollhom aċċess faċli għal informazzjoni li hija faċli għall-utent u f'iktar minn lingwa waħda u għat-tlestija tal-proċedura permezz ta’ punti uniċi ta’ servizz. Il-ħoloq għandhom jitqiegħdu għad-dispożizzjoni permezz ta’ siti elettroniċi oħrajn, bħall-portal Your Europe. (24) Sabiex jiġu supplimentati jew emendati ċerti elementi mhux essenzjali tad-Direttiva 2005/36/KE, għandha tiġi ddelegata lill-Kummissjoni s-setgħa li tadotta atti skont l-Artikolu 290 tat-Trattat dwar il-Funzjonament tal-Unjoni Ewropea rigward l-aġġornar tal-Anness I, it-tfassil tal-kriterji għall-kalkolu tat-tariffi relatati mal-Karta Professjonali Ewropea, l-istabbiliment tad-dettalji tad-dokumentazzjoni meħtieġa għall-Karta Professjonali Ewropea, l-adattamenti tal-lista ta’ attivitajiet stabbilita fl-Anness IV, l-adattamenti tal-punti 5.1.1 sa 5.1.4, 5.2.2, 5.3.2, 5.3.3, 5.4.2, 5.5.2, 5.6.2 u 5.7.1 tal-Anness V, il-kjarifika tal-għarfien u l-ħiliet għat-tobba, l-infirmera responsabbli mill-kura ġenerali, id-dentisti, il-kirurgi veterinarji, il-qwiebel, l-ispiżjara l-periti, l-adattament tal-perjodi minimi ta’ taħriġ għat-taħriġ ta’ speċjalizzazzjoni medika u t-taħriġ għad-dentisti, l-inklużjoni ta’ speċjalitajiet mediċi ġodda fil-punt 5.1.3 tal-Anness V, l-emendi għal-lista stabbilita fil-punti 5.2.1, 5.3.1, 5.4.1, 5.5.1 u 5.6.1 tal-Anness V, l-inklużjoni ta’ speċjalitajiet dentali ġodda fil-punt 5.3.3 tal-Anness V, l-ispeċifikazzjoni tal-kundizzjonijiet ta’ applikazzjoni ta’ oqsfa ta’ taħriġ komuni, l-ispeċifikazzjoni ta’ kundizzjonijiet ta’ applikazzjoni ta’ testijiet ta’ taħriġ komuni. Huwa ta’ importanza partikolari li l-Kummissjoni twettaq il-konsultazzjonijiet xierqa matul il-ħidma preparatorja tagħha, anki fil-livell tal-esperti. Il-Kummissjoni, meta tħejji u tfassal l-atti ddelegati, għandha tiżgura trażmissjoni simultanja, f’waqtha u xierqa tad-dokumenti rilevanti lill-Parlament Ewropew u lill-Kunsill. (25) Sabiex jiġu żgurati l-istess kundizzjonijiet għall-implimentazzjoni tad-Direttiva 2005/36/KE, il-Kummissjoni għandha tingħata setgħat ta’ implimentazzjoni. Dawk is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[25]. (26) Il-proċedura konsultattiva għandha tintuża sabiex jiġu adottati l-atti ta’ implimentazzjoni bil-għan li jiġu stabbiliti regoli komuni u uniformi rigward l-ispeċifikazzjoni ta’ Karti Professjonali Ewropej għal professjonijiet speċifiċi, il-format tal-Karta Professjonali Ewropea, it-traduzzjonijiet meħtieġa sabiex jappoġġjaw applikazzjoni għall-ħruġ ta’ Karta Professjonali Ewropea, id-dettalji għall-valutazzjoni tal-applikazzjonijiet għal Karta Professjonali Ewropea, l-ispeċifikazzjonijiet tekniċi u l-miżuri meħtieġa sabiex jiġu żgurati l-integrità, il-kunfidenzjalità u l-preċiżjoni tal-informazzjoni li tinsab fil-Karta Professjonali Ewropea u fil-fajl tal-IMI, il-kundizzjonijiet u l-proċeduri għat-tqegħid għad-dispożizzjoni ta’ Karta Professjonali Ewropea, dwar il-kundizzjonijiet ta’ aċċess għall-fajl tal-IMI, il-mezzi tekniċi u l-proċeduri għall-verifika tal-awtentiċità u l-validità ta’ Karta Professjonali Ewropea u dwar l-implimentazzjoni ta’ mekkaniżmu ta’ twissija minħabba n-natura teknika ta’ dawk l-atti ta’ implimentazzjoni. (27) Wara l-esperjenza pożittiva bl-evalwazzjoni reċiproka tad-Direttiva 2006/123/KE, sistema ta’ evalwazzjoni simili għandha tiġi inkluża fid-Direttiva 2005/36/KE. L-Istati Membri għandhom jinnotifikaw liema professjonijiet iridu jirregolaw, ir-raġunijiet għal dan, u jiddiskutu s-sejbiet tagħhom bejniethom. Sistema bħal din tkun qed tikkontribwixxi għal trasparenza akbar fis-suq tas-servizzi professjonali. (28) Peress li l-objettivi tal-azzjoni li għandha tittieħed, b’mod partikolari r-razzjonalizzazzjoni, is-simplifikazzjoni u t-titjib tar-regoli għar-rikonoxximent tal-kwalifiki professjonali, ma jistgħux jinkisbu b’mod suffiċjenti mill-Istati Membri peress li dan jirriżulta b’mod inevitabbli f’rekwiżiti diverġenti u reġimi proċedurali li jżidu l-kumplessità regolatorja u jikkawżaw xkiel żejjed għall-mobilità ta’ professjonisti u għaldaqstant, minħabba l-koerenza, it-trasparenza u l-kompatibilità jistgħu jinkisbu aħjar fil-livell tal-Unjoni, l-Unjoni tista’ tadotta miżuri, skont il-prinċipju ta’ sussidjarjetà kif stabbilit fl-Artikolu 5 tat-Trattat dwar l-Unjoni Ewropea. Skont il-prinċipju ta’ proporzjonalità, kif stabbilit f’dak l-Artikolu, din id-Direttiva ma tmurx lil hinn minn dak li huwa neċessarju sabiex jinkisbu dawn l-objettivi. (29) B’konformità mad-Dikjarazzjoni Politika Konġunta tal-Istati Membri u l-Kummissjoni dwar id-dokumenti ta’ spjegazzjoni ta’ [data], l-Istati Membri ħadu l-impenn li, f’każijiet ġustifikati, jakkumpanjaw in-notifika tal-miżuri ta’ traspożizzjoni tagħhom b’dokument wieħed jew aktar li jispjegaw ir-relazzjoni bejn il-komponenti ta’ Direttiva u l-partijiet korrispondenti ta’ strumenti nazzjonali ta’ traspożizzjoni. Fir-rigward ta’ din id-Direttiva, il-leġiżlatur iqis it-trażmissjoni ta’ dawn id-dokumenti bħala waħda ġustifikata. (30) Għaldaqstant, id-Direttiva 2005/36/KE għandha tiġi emendata skont dan, ADOTTAW DIN ID-DIRETTIVA: Artikolu 1 Emendi għad-Direttiva 2005/36/KE Id-Direttiva 2005/36/KE hija emendata kif ġej: (1) Fl-Artikolu 1, huwa miżjud it-tieni paragrafu li ġej: “Din id-Direttiva tistabbilixxi wkoll ir-regoli li jikkonċernaw l-aċċess parzjali għal professjoni rregolata u l-aċċess għal taħriġ prattiku bi ħlas u r-rikonoxximent ta’ dan it-taħriġ prattiku bi ħlas li jsir fi Stat Membru ieħor.”. (2) Fl-Artikolu 2, il-paragrafu 1 huwa sostitwit b’dan li ġej: “1. Din id-Direttiva għandha tapplika għaċ-ċittadini kollha ta’ Stat Membru li jixtiequ jwettqu professjoni rregolata jew jattendu taħriġ prattiku bi ħlas fi Stat Membru, inklużi dawk li jappartjenu għal professjonijiet liberali, ħlief dawk li fih huma kisbu l-kwalifika professjonali tagħhom, jew fuq bażi ta’ ħaddiem għal rasu jew fuq bażi ta’ impjieg.” (3) L-Artikolu 3 huwa emendat kif ġej: (a) Il-paragrafu 1 huwa emendat kif ġej: (i) il-punt (f) huwa sostitwit b’dan li ġej: “(f) ‘esperjenza professjonali’: it-twettiq attwali u legali full-time jew part-time ekwivalenti tal-professjoni kkonċernata fi Stat Membru;” (ii) Huma miżjuda l-punti li ġejjin: “(j) ‘taħriġ prattiku bi ħlas’: it-twettiq ta’ attivitajiet b’superviżjoni u bi ħlas, bil-għan ta’ aċċess għal professjoni rregolata mogħtija abbażi ta’ eżami; (k) ‘Karta Professjonali Ewropea’: ċertifikat elettroniku maħruġ għall-professjonist li juri r-rikonoxximent tal-kwalifiki tiegħu għall-istabbiliment fi Stat Membru ospitanti jew li hu laħaq il-kundizzjonijiet meħtieġa kollha sabiex jipprovdi s-servizzi fi Stat Membru ospitanti fuq bażi temporanja jew okkażjonali; (l) ‘tagħlim tul il-ħajja’: l-edukazzjoni ġenerali, l-edukazzjoni u t-taħriġ vokazzjonali, l-edukazzjoni mhux formali u t-tagħlim informali kollha li ttieħdu tul il-ħajja, li jirriżultaw f’titjib fl-għarfien, fil-ħiliet u l-kompetenzi.”. (b) Fil-paragrafu 2, it-tielet subparagrafu huwa sostitwit b’dan li ġej: “F’kull okkażjoni fejn Stat Membru jagħti rikonoxximent lil assoċjazzjoni jew organizzazzjoni msemmija fl-ewwel subparagrafu, dan għandu jgħarraf lill-Kummissjoni. Il-Kummissjoni għandha tingħata s-setgħa li tadotta atti ddelegati skont l-Artikolu 58a rigward l-aġġornar tal-Anness I fejn dak ir-rikonoxximent ikun konformi ma’ din id-Direttiva. Fejn il-Kummissjoni tqis li r-rikonoxximent imsemmi fit-tielet subparagrafu mhuwiex konformi ma’ din id-Direttiva, din għandha tadotta Deċiżjoni ta’ implimentazzjoni dwar dak in-nuqqas ta’ konformità, fi żmien sitt xhur minn meta tirċievi l-informazzjoni meħtieġa kollha.”. (4) Fl-Artikolu 4, il-paragrafu 1 huwa sostitwit b’dan li ġej: “1. Ir-rikonoxximent tal-kwalifiki professjonali mill-Istat Membru ospitanti għandu jippermetti lill-benefiċjarju sabiex, f’dak l-Istat Membru, jaċċedi għall-istess professjoni jew, fil-każijiet imsemmija fl-Artikolu 4f, għal parti mill-istess professjoni, bħal dik li huwa kkwalifikat għaliha fl-Istat Membru ta’ orġini u sabiex iwettaq din il-professjoni fl-Istat Membru ospitanti bl-istess kundizzjonijiet bħaċ-ċittadini tiegħu.”. (5) L-Artikoli 4a sa 4f li ġejjin huma mdaħħla: “Artikolu 4a Karta Professjonali Ewropea 1. L-Istati Membri għandhom jipprovdu detentur ta’ kwalifika professjonali b’Karta Professjonali Ewropea fuq talba tiegħu u bil-kundizzjoni li l-Kummissjoni tkun adottat l-atti ta’ implimentazzjoni rilevanti speċifikati fil-paragrafu 6. 2. L-Istati Membri għandhom jiżguraw li d-detentur ta’ Karta Professjonali Ewropea jibbenefika mid-drittijiet kollha mogħtija mill-Artikoli 4b sa 4e, wara l-validazzjoni tal-Karta mill-awtorità kompetenti tal-Istat Membru rilevanti kif speċifikat fil-paragrafi 3 u 4 ta’ dan l-Artikolu. 3. Fejn id-detentur ta’ kwalifika jkun beħsiebu jipprovdi servizzi taħt it-Titolu II għajr dawk koperti mill-Artikolu 7(4), il-Karta Professjonali Ewropea għandha tinħoloq u tiġi validata mill-awtorità kompetenti tal-Istat Membru ta’ oriġini skont l-Artikoli 4b u 4c. 4. Fejn id-detentur ta’ kwalifika jkun beħsiebu jistabbilixxi lilu nnifsu fi Stat Membru ieħor skont il-Kapitoli I sa IIIa tat-Titolu III jew li jipprovdi servizzi skont l-Artikolu 7(4), il-Karta Professjonali Ewropea għandha tinħoloq mill-awtorità kompetenti tal-Istat Membru ta’ oriġini u għandha tiġi validata mill-awtorità kompetenti tal-Istat Membru ospitanti skont l-Artikoli 4b u 4d. 5. L-Istati Membri għandhom jagħżlu l-awtoritajiet kompetenti għall-ħruġ ta’ Karti Professjonali Ewropej. Dawk l-awtoritajiet għandhom jiżguraw ipproċessar imparzjali, oġġettiv u tempestiv tal-applikazzjonijiet għal Karti Professjonali Ewropej. Iċ-Ċentri ta’ Assistenza msemmija fl-Artikolu 57b jistgħu jaġixxu wkoll fil-kapaċità ta’ awtorità kompetenti sabiex joħorġu Karta Professjonali Ewropea. L-Istati Membri għandhom jiżguraw li l-awtoritajiet kompetenti jgħarrfu liċ-ċittadini, inklużi lill-applikanti prospettivi, dwar il-vantaġġi ta’ Karta Professjonali Ewropea fejn din tkun disponibbli. 6. Il-Kummissjoni għandha tadotta atti ta’ implimentazzjoni li jispeċifikaw il-Karti Professjonali Ewropej għal professjonijiet speċifiċi, li jistabbilixxu l-format tal-Karta Professjonali Ewropea, it-traduzzjonijiet meħtieġa sabiex jappoġġjaw kull applikazzjoni għall-ħruġ ta’ Karta Professjonali Ewropea u d-dettalji għall-valutazzjoni tal-applikazzjonijiet, billi jittieħdu f’kunsiderazzjoni l-partikolaritajiet ta’ kull professjoni kkonċernata. Dawk l-atti ta' implimentazzjoni għandhom jiġu adottati skont il-proċedura ta' konsultazzjoni imsemmija fl-Artikolu 58. 7. Kull tariffa li l-applikanti jistgħu jġarrbu fir-rigward tal-proċeduri amministrattivi għall-ħruġ ta’ Karta Professjonali Ewropea għandhom ikunu raġonevoli u proporzjonati meta mqabbla mal-ispejjeż imġarrb mill-Istati Membri ta' oriġini u dawk ospitanti u ma għandhomx jaġixxu bħala disinċentiv għal min irid japplika għal Karta Professjonali Ewropea. Il-Kummissjoni għanda tingħata s-setgħa li tadotta atti ddelegati skont l-Artikolu 58a fir-rigward tal-iffissar tal-kriterji għall-kalkolu u d-distribuzzjoni tat-tariffi. 8. Ir-rikonoxximent ta’ kwalifiki permezz ta’ Karta Professjonali Ewropea għandu jservi bħala alternattiva proċedurali għar-rikonoxximent tal-kwalifiki professjonali taħt il-proċeduri pprovduti fit-Titolu II u III ta’ din id-Direttiva. Id-disponibbiltà ta’ Karta Professjonali Ewropea għal professjoni speċifika ma għandhiex tipprekludi detentur ta’ kwalifika professjonali għal dik il-professjoni milli jfittex li jikseb rikonoxximent għall-kwalifiki tiegħu taħt il-proċeduri, il-kundizzjonijiet, ir-rekwiżiti u d-dati ta’ skadenza previsti f’din id-Direttiva ħlief dawk għall-Karta Professjonali Ewropea. Artikolu 4b Applikazzjoni għal Karta Professjonali Ewropea u l-ħolqien ta’ fajl tal-IMI 1. L-Istati Membri għandhom jistabbilixxu li detentur ta’ kwalifika professjonali jista’ japplika għal Karta Professjonali Ewropea bi kwalunkwe mezz, anki permezz ta’ għodda onlajn, mal-awtorità kompetenti tal-Istat Membru ta’ oriġini. 2. L-applikazzjonijiet għandhom jiġu appoġġjati mid-dokumentazzjoni meħtieġa mill-Artikolu 7(2) u l-Anness VI, kif inhu xieraq. Il-Kummissjoni għandha tingħata s-setgħa li tadotta atti ddelegati skont l-Artikolu 58a rigward l-istabbiliment tad-dettalji tad-dokumentazzjoni. 3. L-awtorità kompetenti tal-Istat Membru ta’ oriġini għandha tikkonferma li rċiviet l-applikazzjoni u tgħarraf lill-applikant dwar kwalunkwe dokument nieqes, mingħajr dewmien, mis-sottomissjoni tal-applikazzjoni. Għandha toħloq fajl tal-applikazzjoni li jkun fih id-dokumenti ta’ prova kollha fi ħdan is-Sistema ta’ Informazzjoni tas-Suq Intern (IMI) stabbilita mir-Regolament (UE) Nru […] tal-Parlament Ewropew u tal-Kunsill(*). Fil-każ ta’ applikazzjonijiet sussegwenti mill-istess applikant, l-awtoritajiet kompetenti tal-Istat Membru ta’ domiċilju jew tal-Istat Membru ospitanti jistgħu ma jitolbux is-sottomissjoni mill-ġdid tad-dokumenti li diġà jinstabu fil-fajl tal-IMI u li jkunu għadhom validi. 4. Il-Kummissjoni tista’ tadotta atti ta’ implimentazzjoni li jispeċifikaw l-ispeċifikazzjonijiet tekniċi, il-miżuri meħtieġa sabiex tiġi żgurata l-integrità, il-kunfidenzjalità u l-preċiżjoni tal-informazzjoni li tinstab fil-Karta Professjonali Ewropea u fil-fajl tal-IMI, il-kundizzjonijiet u l-proċeduri għat-tqegħid għad-dispożizzjoni ta’ Karta Professjonali Ewropea lid-detentur tagħha, inkluża l-possibbiltà ta’ tniżżil tagħha jew tas-sottomissjoni tal-aġġornamenti għall-fajl. Dawk l-atti ta’ implimentazzjoni għandhom jiġu adottati skont il-proċedura konsultattiva msemmija fl-Artikolu 58. Artikolu 4c Karta Professjonali Ewropea għall-forniment temporanju ta’ servizzi ħlief dawk koperti mill-Artikolu 7(4) 1. L-awtorità kompetenti tal-Istat Membru ta’ oriġini għandha tivverifika l-applikazzjoni, toħloq u tivvalida Karta Professjonali Ewropea fi żmien ġimagħtejn mid-data li tirċievi applikazzjoni sħiħa. Għandha tgħarraf lill-applikant u lill-Istat Membru li fih l-applikant beħsiebu jipprovdi s-servizzi, dwar il-validazzjoni tal-Karta Professjonali Ewropea. It-trażmissjoni tal-informazzjoni ta’ validazzjoni għall-Istati Membri ospitanti kkonċernati għandha tikkostitwixxi d-dikjarazzjoni speċifikata fl-Artikolu 7. L-Istat Membru ospitanti jista’ ma jkunx jeħtieġ dikjarazzjoni oħra skont l-Artikolu 7 għas-sentejn ta’ wara. 2. Id-Deċiżjoni tal-Istat Membru ta’ oriġini, jew in-nuqqas ta’ Deċiżjoni fi żmien il-perjodu ta’ ġimagħtejn imsemmi fil-paragrafu 1, għandhom ikunu soġġetti għal appell skont il-liġi nazzjonali. 3. Jekk detentur ta’ Karta Professjonali Ewropea jixtieq jipprovdi servizzi fi Stati Membri li mhumiex dawk inizjalment mgħarrfa skont il-paragrafu 1 jew jixtieq ikompli jipprovdi s-servizzi wara l-perjodu ta’ sentejn imsemmi fil-paragrafu 1, dan jista’ jkompli juża l-Karta Professjonali Ewropea msemmija fil-paragrafu 1. F'dawk il-każijiet, id-detentur tal-Karta Professjonali Ewropea għandu jagħmel id-dikjarazzjoni prevista fl-Artikolu 7. 4. Il-Karta Professjonali Ewropea għandha tkun valida sakemm id-detentur jibqa’ jkollu d-dritt li jipprattika fl-Istat Membru ta’ oriġini fuq il-bażi tad-dokumenti u l-informazzjoni li tinstab fil-fajl tal-IMI. Artikolu 4d Karta Professjonali Ewropea għall-istabbiliment u għall-forniment temporanju tas-servizzi taħt l-Artikolu 7 (4) 1. Fi żmien ġimgħatejn minn meta tirċievi applikazzjoni kompleta għal Karta Professjonali Ewropea, l-awtorità kompetenti tal-Istat Membru ta’ oriġini għandha tivverifika u tikkonferma l-awtentiċità u l-validità tad-dokumenti ta’ prova sottomessi, toħloq il-Karta Professjonali Ewropea, tittrażmettiha għall-validazzjoni lill-awtorità kompetenti tal-Istat Membru ospitanti u tgħarraf lil dik l-awtorità dwar il-fajl korrispondenti tal-IMI. L-applikant għandu jiġi mgħarraf mill-Istat Membru ta’ oriġini dwar l-istadju li tinsab fih il-proċedura. 2. Fil-każijiet imsemmija fl-Artikolu 16, 21 u 49a, Stat Membru ospitanti għandu jiddeċiedi dwar il-validazzjoni ta’ Karta Professjonali Ewropea skont il-paragrafu 1 fi żmien xahar mid-data li fiha jirċievi l-Karta Professjonali Ewropea trażmessa mill-Istat Membru ta’ oriġini. F’każ ta’ dubju ġustifikati, l-Istat Membru ospitanti jista’ jitlob informazzjoni addizzjonali mill-Istat Membru ta’ oriġini. Din it-talba ma għandhiex tissospendi t-terminu ta’ xahar. 3. Fil-każijiet imsemmija fl-Artikoli 7(4) u 14, Stat Membru ospitanti għandu jiddeċiedi dwar jekk jirrikonoxxix il-kwalifiki tad-detentur jew jekk dan għandux jiġi soġġett għal miżuri ta’ kumpens fi żmien xahrejn mid-data ta’ riċevuta għal validazzjoni tal-Karta Professjonali Ewropea trażmessa mill-Istat Membru ta’ oriġini. F’każ ta’ dubji ġustifikati, l-Istat Membru ospitanti jista’ jitlob informazzjoni addizzjonali mill-Istat Membru ta’ oriġini. Dik it-talba ma għandhiex tissospendi t-terminu ta’ xahrejn. 4. Fil-każ li l-applikant ikun soġġett għal test tal-aptitudni mill-Istat Membru ospitanti skont l-Artikolu 7(4), l-applikant għandu jkun jista’ jipprovdi s-servizz fi żmien xahar mid-deċiżjoni meħuda skont il-paragrafu 3. 5. Fejn l-Istat Membru ospitanti jonqos milli jieħu Deċiżjoni fil-limiti ta’ żmien stabbiliti fil-paragrafi 2 u 3 jew milli jitlob informazzjoni addizzjonali fi żmien xahar mid-data li fiha jirċievi l-Karta Professjonali Ewropea mill-Istat Membru ta’ oriġini, il-Karta Professjonali Ewropea għandha titqies li hija validata mill-Istat Membru ospitanti u li tikkostitwixxi rikonoxximent tal-kwalifika professjonali għall-professjoni rregolata kkonċernata fl-Istat Membru ospitanti. 6. L-azzjonijiet meħuda mill-Istat Membru ta’ oriġini skont il-paragrafu 1 għandhom jieħdu post kull applikazzjoni għar-rikonoxximent tal-kwalifiki professjonali skont il-liġi nazzjonali tal-Istat Membru ospitanti. 7. Id-deċiżjonijiet tal-Istat Membru ta’ oriġini u ta’ dak ospitanti taħt il-paragrafi 1 sa 5 jew in-nuqqas ta’ deċiżjoni tal-Istat Membru ta' oriġini skont il-paragrafi 1 sa 5 għandhom ikunu soġġetti għal appell skont il-liġi nazzjonali tal-Istat Membru kkonċernat. Artikolu 4e Ipproċessar u aċċess għad-dejta li tikkonċerna l-Karta Professjonali Ewropea 1. L-awtoritajiet kompetenti tal-Istat Membru ta’ oriġini u ta’ dak ospitanti għandhom jaġġornaw fil-ħin il-fajl tal-IMI korrispondenti bl-informazzjoni li tikkonċerna l-azzjoni dixxiplinari jew is-sanzjonijiet penali meħuda jew kwalunkwe ċirkustanzi speċifiċi serji oħrajn li x’aktarx jkollhom konsegwenzi fuq it-twettiq tal-attivitajiet tad-detentur tal-Karta Professjonali Ewropea taħt din id-Direttiva. Dawn l-aġġornamenti jinkludu t-tħassir ta’ informazzjoni li ma tkunx għadha meħtieġa. Id-detentur tal-Karta Professjonali Ewropea u l-awtoritajiet kompetenti involuti fil-fajl tal-IMI korrispondenti għandhom jiġu mgħarrfa bi kwalunkwe aġġornamenti mill-awtoritajiet kompetenti kkonċernati. 2. Aċċess għall-informazzjoni fil-fajl tal-IMI għandha tkun limitata għall-awtoritajiet kompetenti tal-Istat Membru ta’ oriġini u ta’ dak ospitanti u għad-detentur tal-Karta Professjonali Ewropea skont id-Direttiva 95/46/KE tal-Parlament Ewropew u tal-Kunsill(**) 3. L-informazzjoni dwar l-applikanti individwali għandha tiġi pproċessata biss mill-awtoritajiet kompetenti rilevanti tal-Istat Membru ta’ oriġini u ta’ dak ospitanti għall-finijiet tal-Karta Professjonali Ewropea skont id-dispożizzjonijiet għall-protezzjoni tas-sikurezza u s-saħħa pubblika u skont id-Direttiva 95/46/KE. 4. L-informazzjoni inkluża fil-Karta Professjonali Ewropea għandha tkun limitata għall-informazzjoni meħtieġa biex jiġi aċċertat id-dritt tad-detentur li jeżerċita l-professjoni li nħarġet għaliha, b'mod partikolari, l-isem, il-kunjom, id-data u l-post tat-twelid, il-professjoni, is-sistema applikabbli, l-awtoritajiet kompetenti involuti, in-numru tal-karta, il-karatteristiċi marbuta mas-sigurtà u r-referenza għal prova valida ta' identità. 5. L-Istati Membri għandhom jiżguraw li, f’kull mument, id-detentur ta’ Karta Professjonali Ewropea jkollu d-dritt li jista’ jitlob ir-rettifika, it-tħassir jew l-imblukkar tal-fajl tiegħu ġewwa s-sistema tal-IMI u li jkun mgħarraf b’dan id-dritt fil-mument ta’ ħruġ tal-Karta Professjonali Ewropea, u għandu jiġi mfakkar dwar dan kull sentejn wara l-ħruġ tal-Karta Professjonali Ewropea tiegħu. 6. Fir-rigward tal-ipproċessar tad-dejta personali fil-Karta Professjonali Ewropea u l-fajls kollha fl-IMI, l-awtoritajiet kompetenti rilevanti tal-Istati Membri għandhom jitqiesu bħala kontrolluri fit-tifsira tad-Direttiva 95/46/KE. Fir-rigward tar-responsabbiltajiet tagħha skont il-paragrafi 1 sa 4 u l-ipproċessar tad-dejta personali involut fihom, il-Kummissjoni għandha titqies bħala kontrollur fit-tifsira tar-Regolament (KE) Nru 45/2001 tal-Parlament Ewropew u tal-Kunsill(***). 7. Mingħajr ħsara għall-paragrafi 2 u 3, l-Istati Membri għandhom jispeċifikaw li l-impjegaturi, il-klijenti, il-pazjenti u partijiet interessati oħrajn jistgħu jivverifikaw l-awtentiċità u l-validità ta’ Karta Professjonali Ewropea ppreżentata lilhom mid-detentur tal-karta. Il-Kummissjoni għandha tadotta atti ta’ implimentazzjoni li jispeċifikaw il-kundizzjonijiet ta’ aċċess għall-fajl tal-IMI, il-mezzi tekniċi u l-proċeduri għall-verifika msemmija fl-ewwel subparagrafu. Dawk l-atti ta’ implimentazzjoni għandhom jiġu adottati skont il-proċedura ta' konsultazzjoni msemmija fl-Artikolu 58. Artikolu 4f Aċċess parzjali 1. L-awtorità kompetenti tal-Istat Membru ospitanti għandha tagħti aċċess parzjali għal attività professjonali fit-territorju tagħha dejjem jekk jiġu Ssodisfati l-kundizzjonijiet li ġejjin: (a) id-differenzi bejn l-attività professjonali mwettqa fl-Istat Membru ta’ oriġini u l-professjoni rregolata fl-Istat Membru ospitanti tant huma kbar li fil-verità, l-applikazzjoni tal-miżuri ta’ kumpens ikunu jirriżultaw fi ħtieġa li l-applikant ilesti programm sħiħ ta’ edukazzjoni u taħriġ meħtieġ fl-Istat Membru ospitanti sabiex ikollu aċċess għall-professjoni rregolata sħiħa fl-Istat Membru ospitanti; (b) l-attività professjonali tista’ tiġi separata b’mod oġġettiv minn attivitajiet oħra li jaqgħu taħt il-professjoni rregolata fl-Istat Membru ospitanti. Għall-finijiet tal-punt (b), attività għandha titqies li hija separabbli jekk titwettaq bħala attività awtonoma fl-Istat Membru ta’ oriġini. 2. Aċċess parzjali jista’ ma jingħatax jekk ċaħda bħal din tkun ġustifikata minn raġuni prijoritarja ta’ interess ġenerali, bħas-saħħa pubblika, tkun tiggarantixxi l-kisba tal-objettiv mixtieq u ma tkunx tmur lil hinn minn dak li huwa strettament neċessarju. 3. L-applikazzjonijiet għall-istabbiliment fl-Istat Membru ospitanti għandhom jiġu eżaminati skont il-Kapitoli I u IV tat-Titolu III fil-każ ta’ stabbiliment fl-Istat Membru ospitanti. 4. L-applikazzjonijiet għall-forniment ta’ servizzi temporanji fl-Istat Membru ospitanti li jikkonċernaw attivitajiet professjonali b’implikazzjonijiet fuq is-saħħa u s-sikurezza pubblika għandhom jiġu eżaminati skont it-Titolu II. 5. Permezz ta’ deroga mis-sitt subparagrafu tal-Artikolu 7(4) u l-Artikolu 52(1), l-attività professjonali għandha titwettaq bit-titlu professjonali tal-Istat Membru ta’ oriġini ladarba jingħata aċċess parzjali. ------------- (*) ĠU [Regolament IMI] (**) ĠU L 281, 23.11.1995, p. 31 (***) ĠU L 8, 12.1.2001, p. 1 (6) L-Artikolu 5 huwa emendat kif ġej: (a) Fil-paragrafu 1, il-punt (b) huwa sostitwit b’dan li ġej: “(b) fejn il-fornitur tas-servizzi jittrasferixxi ruħu, jekk wettaq dik il-professjoni fi Stat Membru wieħed jew aktar għal minimu ta’ sentejn matul l-aħħar 10 snin qabel il-forniment tas-servizzi meta l-professjoni ma tkunx irregolata fl-Istat Membru ta’ stabbiliment. Għall-finijiet tal-punt (b) tal-ewwel subparagrafu, il-kundizzjoni li tesiġi twettiq ta’ attività għal sentejn ma għandhiex tapplika fil-każijiet li ġejjin: (a) il-professjoni u l-edukazzjoni u t-taħriġ li jwasslu għall-professjoni huma rregolati; (b) il-fornitur tas-servizz qed jakkumpanja r-riċevitur tas-servizz, dejjem jekk ir-residenza abitwali tar-riċevitur tas-servizz tkun fl-Istat Membru ta’ stabbiliment tal-fornitur tas-servizz u l-professjoni ma tidhirx fuq il-lista msemmija fl-Artikolu 7(4). (b) Il-paragrafu 4 li ġej huwa miżjud: “4. Fil-każ ta’ nutara, l-istrumenti awtentiċi u attivitajiet oħra ta’ awtentikazzjoni li jeħtieġu s-siġill tal-Istat Membru ospitanti għandhom jiġu esklużi mill-forniment tas-servizzi.”. (7) L-Artikolu 7 huwa emendat kif ġej: (a) Il-paragrafu 2 huwa emendat kif ġej: (i) Il-punt (e) huwa sostitwit b’dan li ġej: “(e) għal professjonijiet fis-settur tas-sigurtà u fis-settur tas-saħħa, fejn l-Istat Membru jkun jeħtieġ dan għaċ-ċittadini tiegħu, prova ta’ ebda sospensjoni temporanja jew finali mit-twettiq tal-professjoni u l-ebda kundanna penali”. (ii) Huwa miżjud il-punt (f) li ġej: (f) “fil-każ ta’ prova tal-kwalifiki formali msemmija fl-Artikolu 21 (1) u fil-każ ta’ ċertifikati ta’ drittijiet miksuba msemmija fl-Artikoli 23, 26, 27, 30, 33, 33a, 37, 39, u 43, provi li jikkonfermaw l-għarfien tal-lingwa tal-Istat Membru ospitanti”. (b) Huwa mdaħħal il-paragrafu 2a li ġej: “2a. Dikjarazzjoni pprovduta minn fornitur ta’ servizz għandha tkun valida ġewwa t-territorju kollu tal-Istat Membru kkonċernat.”. (c) Il-paragrafu 4 huwa sostitwit b’dan li ġej: “4. Għall-ewwel forniment ta’ servizzi, fil-każ ta’ professjonijiet irregolati li jkollhom implikazzjonijiet fuq is-saħħa jew is-sikurezza pubblika, li ma jibbenefikawx minn rikonoxximent awtomatiku taħt il-Kapitolu II jew III tat-Titolu III, l-awtorità kompetenti tal-Istat Membru ospitanti tista’ tivverifika l-kwalifiki professjonali tal-fornitur ta’ servizz qabel l-ewwel forniment ta’ servizzi. Verifika minn qabel bħal din għandha tkun possibbli biss meta l-iskop tal-verifika jkun li tevita dannu serju għas-saħħa jew għas-sikurezza tar-riċevitur tas-servizz minħabba nuqqas ta’ kwalifika professjonali tal-fornitur tas-servizz u fejn din ma tmurx lil hinn minn dak li huwa neċessarju għal dak l-iskop. L-Istati Membri għandhom jinnotifikaw lill-Kummissjoni dwar il-lista ta’ professjonijiet li għalihom hija meħtieġa verifika minn qabel tal-kwalifiki sabiex jiġi evitat dannu serju għas-saħħa jew għas-sikurezza tar-riċevitur tas-servizz skont il-liġijiet u r-regolamenti nazzjonali. L-Istati Membri għandhom jipprovdu lill-Kummissjoni b’ġustifikazzjoni speċifika għall-inklużjoni ta’ kull waħda minn dawn il-professjonijiet fil-lista. Fi żmien massimu ta’ xahar minn meta tiġi riċevuta d-dikjarazzjoni u d-dokumenti li jakkumpanjawha, l-awtorità kompetenti għandha tgħarraf lill-fornitur tas-servizz jew bid-Deċiżjoni tagħha li mhijiex se tivverifika l-kwalifiki tiegħu jew inkella bir-riżultat ta’ verifika bħal din. Fejn ikun hemm diffikultà li tkun se tirriżulta f’dewmien, l-awtorità kompetenti għandha tinnotifika lill-fornitur tas-servizz fi żmien xahar bir-raġuni għad-dewmien. Id-diffikultà għandha tiġi solvuta fi żmien xahar wara dik in-notifika u d-Deċiżjoni trid tiġi finalizzata fi żmien it-tieni xahar wara r-riżoluzzjoni tad-diffikultà. Fejn ikun hemm differenza sostanzjali bejn il-kwalifiki professjonali tal-fornitur tas-servizz u t-taħriġ meħtieġ fl-Istat Membru ospitanti, tant li d-differenza tkun ta’ dannu għas-saħħa jew is-sikurezza pubblika, u ma tistax tiġi kkumpensata minn esperjenza professjonali jew tagħlim tul il-ħajja tal-fornitur tas-servizz, l-Istat Membru ospitanti għandu jagħti lill-fornitur tas-servizz l-opportunità li juri, b’mod partikolari permezz ta’ test tal-aptitudni, li hu kiseb l-għarfien jew il-kompetenza neqsin. Fi kwalunkwe każ, irid ikun possibbli li jiġi pprovdut is-servizz fi żmien xahar minn meta tittieħed Deċiżjoni skont it-tielet subparagrafu. Fin-nuqqas ta’ komunikazzjoni mill-awtorità kompetenti fi ħdan id-dati ta’ skadenza stabbiliti fit-tielet u r-raba’ subparagrafi, jista’ jiġi pprovdut is-servizz. Fil-każijiet fejn il-kwalifiki jkunu ġew verifikati skont l-ewwel sal-ħames subparagrafi, is-servizz għandu jiġi pprovdut bit-titlu professjonali tal-Istat Membru ospitanti.”. (8) Fl-Artikolu 8, il-paragrafu 1 huwa sostitwit b’dan li ġej: “1. L-awtoritajiet kompetenti tal-Istat Membru ospitanti jistgħu jitolbu lill-awtoritajiet kompetenti tal-Istat Membru ta’ stabbiliment, f’każ li jkun hemm dubji, sabiex jipprovdu kull informazzjoni rilevanti għal-legalità tal-istabbiliment tal-fornitur tas-servizz u tal-kondotta tajba tiegħu, kif ukoll għan-nuqqas ta’ kull sanzjoni dixxiplinarja jew penali ta’ natura professjonali. Fil-każ ta’ kontroll tal-kwalifiki, l-awtoritajiet kompetenti tal-Istat Membru ospitanti jistgħu jitolbu lill-awtoritajiet kompetenti tal-Istat Membru ta’ stabbiliment informazzjoni dwar il-korsijiet ta’ taħriġ tal-fornitur tas-servizz sa fejn dan ikun meħtieġ sabiex jiġu valutati d-differenzi sostanzjali li x’aktarx jkunu ta’ dannu għas-saħħa jew is-sikurezza pubblika. L-awtoritajiet kompetenti tal-Istat Membru ta’ stabbiliment għandhom jipprovdu dik l-informazzjoni skont l-Artikolu 56.”. (9) L-Artikolu 11 huwa emendat kif ġej: (a) Is-sentenza introduttorja tal-ewwel subparagrafu hija sostitwita b’dan li ġej: “Għall-finijiet tal-Artikolu 13 u l-Artikolu 14(6), il-kwalifiki professjonali għandhom jinġabru skont il-livelli li ġejjin:”. (b) Fil-punt (c), il-punt (ii) huwa sostitwit b’dan li ġej: “(ii) l-edukazzjoni u t-taħriġ irregolati jew, fil-każ ta’ professjonijiet irregolati, taħriġ vokazzjonali bi struttura speċjali, b’kompetenzi li jmorru lil hinn minn dak li huwa speċifikat fil-livell b, ekwivalenti għal-livell ta’ taħriġ speċifikat fil-punt (i), jekk dan it-taħriġ jipprovdi standard professjonali komparabbli u jipprepara lill-apprentist għal livell komparabbli ta’ responsabbiltajiet u funzjonijiet, dejjem jekk id-diploma tkun akkumpanjata minn ċertifikat mill-Istat Membru ta’ oriġini;”. (c) Il-punti (d) u (e) huma sostitwiti b’dan li ġej: “(d) diploma li tiċċertifika tlestija b’suċċess tat-taħriġ fil-livell post-sekondarju ta’ mill-inqas tliet snin u mhux aktar minn erbgħa’, jew tul ta' żmien ekwivalenti fuq bażi part-time, jew, jekk applikabbli fl-Istat Membru ta’ oriġini, għal numru ekwivalenti ta’ krediti tas-Sistema Ewropea għall-Akkumulazzjoni u t-Trasferiment ta’ Krediti (ECTS), f’università jew stabbiliment ta’ edukazzjoni ogħla jew stabbiliment ieħor ta’ livell ekwivalenti u, fejn dan ikun xieraq, li hu lesta b’suċċess it-taħriġ professjonali flimkien mal-kors post-sekondarju; (e) diploma li tiċċertifika li d-detentur lesta b’suċċess kors post-sekondarju ta’ aktar minn erba’ snin, jew ta’ dewmien ekwivalenti fuq bażi part-time, jew jekk dan ikun applikabbli fl-Istat Membru ta’ oriġini, għal għadd ekwivalenti ta’ krediti ECTS, f’università jew stabbiliment ta’ edukazzjoni ogħla jew stabbiliment ieħor ta’ livell ekwivalenti u, fejn dan ikun xieraq, li hu lesta b’suċċess it-taħriġ professjonali meħtieġ flimkien ma l-kors post-sekondarju.”. (d) It-tieni paragrafu huwa mħassar. (10) Fl-Artikolu 12, l-ewwel paragrafu huwa sostitwit b’dan li ġej: “Kull prova ta’ kwalifika formali jew sett ta’ provi ta’ kwalifiki formali maħruġa minn awtorità kompetenti fi Stat Membru, li jiċċertifikaw it-tlestija b’suċċess ta’ taħriġ fl-Unjoni, fuq bażi full-time jew part-time, fi ħdan jew barra l-programmi formali, li jkun rikonoxxut minn dak l-Istat Membru bħala ta’ livell ekwivalenti u li jagħti lid-detentur l-istess drittijiet ta’ aċċess jew għat-twettiq ta’ professjoni jew li jippreparah għat-twettiq ta’ dik il-professjoni, għandhom jiġu ttrattati bħala prova ta’ kwalifiki formali ta’ tip kopert mill-Artikolu 11, inkluż il-livell inkwistjoni.” (11) L-Artikolu 13 huwa sostitwit b’dan li ġej: “Artikolu 13 Kundizzjonijiet għar-rikonoxximent 1. Jekk l-aċċess għal professjoni rregolata jew it-twettiq tagħha fi Stat Membru ospitanti jkunu kontinġenti fuq il-pussess ta’ kwalifiki professjonali speċifiċi, l-awtorità kompetenti ta’ dak l-Istat Membru għandha tagħti aċċess għal dik il-professjoni u għat-twettiq tagħha, bl-istess kundizzjonijiet li japplikaw għaċ-ċittadini ta’ dak l-Istat Membru, lill-applikanti li għandhom attestazzjoni ta’ livell ta’ kompetenza jew prova ta’ kwalifiki formali msemmija fl-Artikolu 11, meħtieġa minn Stat Membru ieħor, sabiex jiksbu aċċess għal dik il-professjoni jew għat-twettiq tagħha fit-territorju tiegħu. L-attestazzjonijiet ta’ livell ta’ kompetenza jew il-provi ta’ kwalifiki formali għandhom jinħarġu minn awtorità kompetenti fi Stat Membru, magħżula skont id-dispożizzjonijiet leġiżlattivi, regolatorji jew amministrattivi ta’ dak l-Istat Membru. 2. L-aċċess għal jew it-twettiq ta’ professjoni msemmija fil-paragrafu 1 għandu jiġi awtorizzat ukoll għal applikanti li għandhom attestazzjoni ta’ livell ta’ kompetenza jew prova ta’ kwalifiki formali msemmija fl-Artikolu 11 maħruġa minn Stat Membru ieħor li ma jirregolax dik il-professjoni. L-attestazzjonijiet ta’ livell ta’ kompetenza u l-prova ta’ kwalifiki formali għandhom jissodisfaw il-kundizzjonijiet li ġejjin: (a) inħarġu minn awtorità kompetenti fi Stat Membru, magħżula skont id-dispożizzjonijiet leġiżlattivi, regolatorji jew amministrattivi ta’ dak l-Istat Membru; (b) jikkonfermaw li d-detentur ġie ppreparat għat-twettiq tal-professjoni kkonċerata. 3. Fil-każ ta’ attestazzjoni ta’ livell ta’ kompetenza jew prova ta’ kwalifiki formali msemmija fil-paragrafi 1 u 2 jew ċertifikat li jiċċertifika edukazzjoni u taħriġ irregolati jew taħriġ vokazzjonali bi struttura speċjali ekwivalenti għal-livell speċifikat fl-Artikolu 11(c)(i), l-Istat Membru ospitanti għandu jaċċetta l-livell attestat jew ċertifikat mill-Istat Membru ta’ oriġini. 4. Permezz ta’ deroga mill-paragrafi 1 u 2 ta’ dan l-Artikolu, l-awtorità kompetenti tal-Istat Membru ospitanti jista’ jiċħad aċċess għal u t-twettiq tal-professjoni lil detenturi ta’ attestazzjoni ta’ livell ta’ kompetenza fejn il-kwalifika nazzjonali meħtieġa għat-twettiq tal-professjoni fit-territorju ta’ dak l-Istat Membru tkun klassifikata fil-punti (d) jew (e) tal-Artikolu 11.”. (12) L-Artikolu 14 huwa emendat kif ġej: (a) Il-paragrafu 1 huwa sostitwit b’dan li ġej: “1. L-Artikolu 13 ma għandux jipprekludi l-Istat Membru ospitanti milli jitlob lill-applikant sabiex jagħmel perjodu ta’ adattament sa tliet snin jew sabiex jagħmel test tal-aptitudni jekk it-taħriġ li jkun irċieva ikopri suġġetti sostanzjalment differenti fir-rigward tal-attivitajiet professjonali differenti minn dawk koperti mit-taħriġ fl-Istat Membru ospitanti.” (b) Fil-paragrafu 2, it-tielet subparagrafu huwa sostitwit b’dan li ġej: “Fejn il-Kummissjoni tqis li d-deroga msemmija fit-tieni subparagrafu ma tkunx xierqa jew li mhijiex konformi mal-liġi tal-Unjoni, din għandha tadotta Deċiżjoni ta’ implimentazzjoni, fi żmien sitt xhur minn meta rċiviet l-informazzjoni neċessarja kollha, sabiex titlob lill-Istat Membru biex joqgħod lura milli jieħu l-miżuri prevista. Fin-nuqqas ta’ tweġiba mill-Kummissjoni fi żmien dik id-data ta’ skadenza, id-deroga tista’ tiġi applikata.”. (c) Fil-paragrafu 3, is-subparagrafu li ġej huwa mdaħħal wara l-ewwel subparagrafu: “Għall-professjoni ta’ nutar, l-Istat Membru ospitanti jista’ jikkunsidra l-attivitajiet speċifiċi ta’ din il-professjoni fit-territorju tiegħu, b’mod partikolari fir-rigward tal-liġi li trid tiġi applikata, meta jiddetermina l-miżura ta’ kumpens.”. (d) Il-paragrafi 4 u 5 huma sostitwiti b’dan li ġej: “4. Għall-finijiet tal-paragrafi 1 u 5, ‘suġġetti sostanzjalment differenti’ għandha tfisser suġġetti li l-għarfien tagħhom huwa essenzjali għat-twettiq tal-professjoni u li fir-rigward tagħha t-taħriġ irċivut mill-immigrant juri differenzi importanti f’termini ta’ kontenut mit-taħriġ meħtieġ mill-Istat Membru ospitanti. 5. Il-paragrafu 1 għandu jiġi applikat fir-rigward tal-prinċipju ta’ proporzjonalità. B’mod partikolari, jekk l-Istat Membru ospitanti jkun beħsiebu jitlob lill-applikant sabiex jagħmel perjodu ta’ adattament jew jieħu test tal-aptitudni, l-ewwel irid jaċċerta ruħu jekk l-għarfien, il-ħiliet u l-kompetenzi miksuba mill-applikant matul l-esperjenza professjonali tiegħu jew waqt it-tagħlim tul il-ħajja fi kwalunkwe Stat Membru jew f’pajjiż terz huwiex tat-tip li jkopri bis-sħiħ jew f’parti minnhom, dawk is-suġġetti sostanzjalment differenti msemmija fil-paragrafu 4.”. (e) Huma miżjuda l-paragrafi 6 u 7 li ġejjin: “6. Id-Deċiżjoni li timponi perjodu ta’ adattament jew test tal-aptitudni għandha tkun motivata kif xieraq. B’mod partikolari, din għandha tinkludi l-motivazzjoni li ġejja: (a) tindika l-livell tal-kwalifika meħtieġa fl-Istat Membru ospitanti u l-livell ta’ kwalifika miżmum mill-applikant skont il-klassifika stabbilita fl-Artikolu 11; (b) tindika s-suġġett jew is-suġġetti li ġew identifikati fihom differenzi sostanzjali; (c) tispjega d-differenzi sostanzjali f’termini ta’ kontenut; (d) tispjega għalfejn minħabba dawn id-differenzi sostanzjali, l-applikant ma jistax iwettaq il-professjoni tiegħu b’mod sodisfaċenti fit-territorju tal-Istat Membru ospitanti; (e) tispjega għalfejn dawn id-differenzi sostanzjali ma jistgħux jiġu kumpensati mill-għarfien, mill-ħiliet u l-kompetenzi tal-applikant miksuba matul l-esperjenza professjonali tiegħu u waqt it-tagħlim tul il-ħajja. 7. It-test tal-aptitudni msemmi fil-paragrafu 1 għandu jiġi organizzat tal-inqas darbtejn fis-sena u l-applikanti għandhom ikunu awtorizzati li jerġgħu joqogħdu għal test tal-inqas darba jekk ma jgħaddux mill-ewwel test.”. (13) L-Artikolu 15 huwa mħassar. (14) L-Artikolu 20 huwa sostitwit b’dan li ġej: “Artikolu 20 Adattament tal-listi ta’ attivitajiet fl-Anness IV Il-Kummissjoni għandha tingħata s-setgħa li tadotta atti ddelegati skont l-Artikolu 58a rigward l-adattamenti tal-listi ta’ attivitajiet stabbiliti fl-Anness IV li huma s-suġġett ta’ rikonoxximent tal-esperjenza professjonali skont l-Artikolu 16 bil-għan li tiġi aġġornata jew iċċarata n-nomenklatura, dejjem jekk dan ma jinvolvi l-ebda tnaqqis tal-ambitu tal-attivitajiet relatati mal-kategoriji individwali.”. (15) Il-paragrafi 4, 6 u 7 tal-Artikolu 21 huma mħassra. (16) Huwa mdaħħal l-Artikolu 21a li ġej: “Artikolu 21a Proċedura ta’ notifika 1. Kull Stat Membru għandu jinnotifika lill-Kummissjoni dwar id-dispożizzjonijiet leġiżlattivi, regolatorji u amministrattivi li jadotta fir-rigward tal-ħruġ ta’ provi ta’ kwalifiki formali fil-qasam kopert minn dan il-Kapitolu. Fil-każ tal-provi ta’ kwalifiki formali msemmija fit-Taqsima 8, notifika skont l-ewwel subparagrafu għandha tiġi indirizzata lill-Istati Membri l-oħra wkoll. 2. In-notifika msemmija fil-paragrafu 1 għandha tkun akkumpanjata minn rapport li juri l-konformità tal-provi nnotifikati ta’ kwalifiki formali mar-rekwiżiti rilevanti ta’ din id-Direttiva. Ir-rapport għandu jinħareġ minn awtorità jew korp xierqa li jkunu ntgħażlu mill-Istat Membru u li għandu l-kapaċità li jivvaluta l-konformità tal-provi tal-kwalifiki formali ma’ din id-Direttiva. 3. Il-Kummissjoni għandha tingħata s-setgħa li tadotta atti ddelegati skont l-Artikolu 58a sabiex tadatta l-punti 5.1.1 sa 5.1.4, 5.2.2, 5.3.2, 5.3.3, 5.4.2, 5.5.2, 5.6.2 u 5.7.1 tal-Anness V, billi jiġu elenkati u aġġornati t-titli adottati mill-Istati Membri bħala prova ta’ kwalifiki formali u, fejn dan ikun xieraq, il-korp li joħroġ il-provi ta’ kwalifiki formali, iċ-ċertifikat li jakkumpanjahom u t-titlu professjonali korrispondenti. 4. Fejn il-Kummissjoni tqis li l-atti notifikati msemmija fil-paragrafu 1 mhumiex konformi ma’ din id-Direttiva, din għandha tadotta Deċiżjoni ta’ implimentazzjoni dwar dak in-nuqqas ta’ konformità, fi żmien sitt xhur minn meta tirċievi l-informazzjoni meħtieġa kollha.”. (17) Fl-Artikolu 22, huwa miżjud it-tieni paragrafu li ġej: “Għall-finijiet tal-punt (b) tal-ewwel paragrafu, minn [daħħal id-data - il-jum wara d-data stabbilita fl-ewwel subparagrafu tal-paragrafu 1 tal-Artikolu 3] u kull ħames snin wara din id-data, l-awtoritajiet kompetenti fl-Istati Membri għandhom jissottomettu rapporti disponibbli pubblikament lill-Kummissjoni u lill-Istati Membri l-oħra dwar il-proċeduri ta’ tkomplija tal-edukazzjoni u t-taħriġ tagħhom relatati mat-tobba, l-ispeċjalisti mediċi, l-infirmiera responsabbli mill-kura ġenerali, id-dentisti, id-dentisti speċjalizzati, il-kirurgi veterinarji, il-qwiebel u l-ispiżjara.”. (18) L-Artikolu 24 huwa emendat kif ġej: (a) Il-paragrafu 2 huwa sostitwit b’dan li ġej: “2. It-taħriġ mediku bażiku għandu jinkludi total ta’ tal-inqas ħames snin ta’ studju, li jistgħu jingħataw anki f’termini ta' krediti tal-ECTS ekwivalenti, u għandu jikkonsisti f’tal-inqas 5500 siegħa ta’ taħriġ teoretiku u prattiku pprovdut minn, jew inkella taħt is-superviżjoni ta’ università. Għall-persuni li bdew l-istudji tagħhom qabel l-1 ta’ Jannar 1972, il-kors ta’ taħriġ imsemmi fl-ewwel subparagrafu jista’ jinkludi sitt xhur ta’ taħriġ prattiku full-time f’livell universitarju taħt is-superviżjoni tal-awtoritajiet kompetenti.”. (b) Huwa miżjud il-paragrafu 4 li ġej: "Il-Kummissjoni għandha tingħata s-setgħa li tadotta atti ddelegati skont l-Artikolu 58a sabiex tispeċifika: (a) l-adegwatezza tal-għarfien tax-xjenzi msemmija fil-punt (a) tal-paragrafu 3 b’konformità mal-progress xjentifiku u teknoloġiku u l-kompetenzi meħtieġa li dan l-għarfien għandu jinkorpora; (b) il-grad ta’ suffiċjenza ta’ fehim tal-elementi msemmija fil-punt (b) tal-paragrafu 3 u l-kompetenzi meħtieġa għal dan il-fehim b’konformità mal-progress xjentifiku u l-iżviluppi fl-edukazzjoni fl-Istati Membri (c) l-adegwatezza tal-għarfien ta’ dixxiplini u l-prattiki kliniċi, kif imsemmi fil-punt (c) tal-paragrafu 3 u l-kompetenzi meħtieġa li għandhom jirriżultaw minn dan l-għarfien fid-dawl tal-progress xjentifiku u teknoloġiku d) l-idoneità tal-esperjenza klinika msemmija fil-punt (d) tal-paragrafu 3 u l-kompetenzi meħtieġa li għandhom jirriżultaw minn tali esperjenza fid-dawl tal-progress xjentifiku u teknoloġiku kif ukoll l-iżviluppi fl-edukazzjoni fl-Istati Membri (19) L-Artikolu 25 huwa emendat kif ġej: (a) Il-paragrafu 1 huwa sostitwit b’dan li ġej: “1. L-ammissjoni għal taħriġ mediku ta’ speċjalizzazzjoni għandu jkun kontinġenti fuq it-tlestija u l-validazzjoni ta’ programm ta’ taħriġ mediku bażiku kif imsemmi fl-Artikolu 24(2) li matulu l-apprentist ikun kiseb l-għarfien meħtieġ ta’ mediċina bażika.”. (b) Huwa mdaħħal il-paragrafu 3a li ġej: “3a. Fil-leġiżlazzjonijiet nazzjonali tagħhom, l-Istati Membri jistgħu jistabbilixxu eżenzjonijiet parzjali minn partijiet tat-taħriġ mediku ta’ speċjalizzazzjoni, jekk dik il-parti tkun diġà ġiet segwita matul it-tlestija ta’ programm ta’ taħriġ ta’ speċjalizzazzjoni ieħor li huwa elenkat fil-punt 5.1.3 tal-Anness V u dejjem jekk il-kwalifika ta’ speċjalizzazzjoni preċedenti diġà tkun inkisbet mill-professjonist f’dak l-Istat Membru. L-Istati Membri għandhom jiżguraw li l-eżenzjoni mogħtija mhijiex ta’ aktar minn terz mit-tul ta' żmien minimu ta’ korsijiet ta’ taħriġ mediku speċjalizzat kif imsemmi fil-punt 5.1.3 tal-Anness V. Kull Stat Membru għandu jinnotifika lill-Kummissjoni u lill-Istati Membri l-oħra bil-leġiżlazzjoni nazzjonali kkonċernata flimkien ma’ ġustifikazzjoni dettaljata għal dawn l-eżenzjonijiet parzjali.”. (c) Il-paragrafu 5 huwa sostitwit b’dan li ġej: “5. Il-Kummissjoni għandha tingħata s-setgħa li tadotta atti ddelegati skont l-Artikolu 58a rigward l-adattamenti tal-perjodi minimi ta’ taħriġ imsemmija fil-punt 5.1.3 tal-Anness V għall-progress xjentifiku u tekniku.” (20) Fl-Artikolu 26, it-tieni paragrafu huwa sostitwit b’dan li ġej: “Il-Kummissjoni għandha tingħata s-setgħa li tadotta atti ddelegati skont l-Artikolu 58a rigward l-inklużjoni fil-punt 5.1.3 tal-Anness V ta’ speċjalitajiet mediċi ġodda komuni għal tal-inqas terz mill-Istati Membri bil-għan li tiġi aġġornata din id-Direttiva fid-dawl tal-bidliet fil-leġiżlazzjoni nazzjonali.”. (21) Fl-Artikolu 28, l-ewwel paragrafu huwa sostitwit b'dan li ġej: "1. Ammissjoni għal taħriġ speċifiku fil-prattika medika ġenerali għandha tkun kontinġenti fuq it-tlestija u l-validazzjoni ta' programm bażiku ta' taħriġ mediku kif imsemmi fl-Artikolu 24(2).". (22) L-Artikolu 31 huwa emendat kif ġej: (a) Il-paragrafu 1 huwa sostitwit b’dan li ġej: “1. L-ammissjoni għat-taħriġ għal infirmiera responsabbli mill-kura ġenerali għandha tkun kontinġenti mat-tlestija tal-edukazzjoni ġenerali ta’ 12-il sena, kif għandu jkun muri minn diploma, ċertifikat jew prova oħra maħruġa mill-awtoritajiet kompetenti jew mill-korpi fi Stat Membru jew minn ċertifikat li jikkonferma s-suċċess f’eżami, ta’ livell ekwivalenti, għall-ammissjoni fi skola għall-infirmiera.”. (b) Fil-paragrafu 2, it-tieni subparagrafu huwa sostitwit b’dan li ġej: “Il-Kummissjoni għandha tingħata s-setgħa li tadotta atti ddelegati skont l-Artikolu 58a rigward l-emendi għal-listi stabbiliti fil-punt 5.2.1 tal-Anness V bil-għan li tadattaha għall-progress edukattiv, xjentifiku u tekniku.”. (c) Fil-paragrafu 3, l-ewwel subparagrafu huwa sostitwit b’dan li ġej: “It-taħriġ tal-infirmiera responsabbli mill-kura ġenerali għandu jinvolvi tal-inqas tliet snin ta’ studju li jikkonsisti f’tal-inqas 4 600 siegħa ta’ taħriġ teoretiku u kliniku, it-tul ta' żmien tat-taħriġ teoretiku jirrappreżenta tal-inqas terz u t-tul ta' żmien tat-taħriġ kliniku tal-inqas nofs id-dewmien minimu tat-taħriġ. L-Istati Membri jistgħu jagħtu eżenzjonijiet parzjali lil persuni li diġà rċivew parti mit-taħriġ tagħhom f’korsijiet li huma tal-inqas ta’ livell ekwialenti.”. (d) Huwa miżjud il-paragrafu 7 li ġej: "Il-Kummissjoni għandha tingħata s-setgħa li tadotta atti ddelegati skont l-Artikolu 58a sabiex tispeċifika: (a) l-adegwatezza tal-għarfien tax-xjenzi dwar l-infermerija ġenerali, kif imsemmi fil-punt (a) tal-paragrafu 6, b’konformità mal-progress xjentifiku u teknoloġiku kif ukoll il-kompetenzi meħtieġa li dan l-għarfien ikun jinvolvi b’konformità mal-progress xjentifiku u teknoloġiku u l-iżviluppi riċenti fl-edukazzjoni; (b) il-grad ta’ suffiċjenza ta’ fehim tal-elementi msemmija fil-paragrafu 6a u l-kompetenzi meħtieġa li jirriżultaw minn dan il-fehim b’konformità mal-progress xjentifiku u teknoloġiku u l-iżviluppi riċenti fl-edukazzjoni; (c) il-grad ta’ suffiċjenza ta’ għarfien dwar l-elementi msemmija fil-paragrafu 6b u l-kompetenzi meħtieġa li jirriżultaw minn dan l-għarfien b’konformità mal-progress xjentifiku u l-iżviluppi riċenti fl-edukazzjoni; (d) l-adegwatezza tal-esperjenza klinika msemm